text:
των 2,0 mrad, υποβάλλεται δεύτερο δείγμα στη δοκιμή, μετά την οποία ο μέσος όρος των απολύτων τιμών που καταγράφονται και για τα δύο δείγματα δεν υπερβαίνει το 1,5 mrad.
 2. ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗΝ ΕΠΑΛΗΘΕΥΣΗ ΤΗΣ ΣΥΜΜΟΡΦΩΣΗ ΑΠΟ ΤΟΝ ΚΑΤΑΣΚΕΥΑΣΤΗ
 Για έκαστο τύπο προβολέα, ο κάτοχος του σήματος έγκρισης διεξάγει τουλάχιστον τις ακόλουθες δοκιμές, σε κατάλληλα χρονικά διαστήματα. Οι δοκιμές διεξάγοντα σύμφωνα με τις διατάξεις του παρόντος κανονισμού.
 Εφόσον οποιοδήποτε δείγμα παρουσιάσει μη συμμόρφωση όσον αφορά τον τύπο της σχετικής δοκιμής, λαμβάνονται και δοκιμάζονται περαιτέρω δείγματα. Ο κατασκευαστής λαμβάνει μέτρα ώστε να διασφαλίζει τη συμμόρφωση της σχετικής παραγωγής.
 2.1. Φύση των δοκιμών
 Οι δοκιμές συμμόρφωσης του παρόντος κανονισμού καλύπτουν τα φωτομετρικά χαρακτηριστικά και την επαλήθευση της αλλαγής στην κατακόρυφη θέση της γραμμής άκρου υπό την επίδραση της θερμότητας.
 2.2. Μέθοδοι που χρησιμοποιούνται στις δοκιμές
 2.2.1. Οι δοκιμές γενικά διεξάγονται σύμφωνα με τις μεθόδους που προβλέπονται στον παρόντα κανονισμό.
 2.2.2. Σε οποιαδήποτε δοκιμή συμμόρφωσης που διεξάγεται από τον κατασκευαστή, μπορεί να χρησιμοποιούνται ισοδύναμες μέθοδοι, με τη συγκατάθεση της αρμόδιας αρχής που είναι υπεύθυνη για τις δοκιμές έγκρισης. Ο κατασκευαστής έχει την ευθύνη να αποδεικνύει ότι οι εφαρμοζόμενες μέθοδοι είναι ισοδύναμες προς εκείνες που προβλέπονται στον παρόντα κανονισμό.
 2.2.3. Η εφαρμογή των παραγράφων 2.2.1. και 2.2.2. απαιτεί τακτική βαθμονόμηση των συσκευών δοκιμής και του συσχετισμού των με μετρήσεις που γίνονται από αρμόδια αρχή.
 2.2.4. Σε κάθε περίπτωση, οι μέθοδοι αναφοράς είναι εκείνες του παρόντος κανονισμού, ιδίως για τους σκοπούς της διοικητικής επαλήθευσης και δειγματοληψίας.
 2.3. Φύση της δειγματοληψίας
 Δείγματα προβολέων επιλέγονται τυχαία από την παραγωγή ομοιόμορφης παρτίδας. Νοείται ως ομοιόμορφη παρτίδα σύνολο προβολέων του ίδιου τύπου, που ορίζεται σύμφωνα με τις μεθόδους παραγωγής του κατασκευαστή.
 Γενικά, η εκτίμηση καλύπτει τη σειριακή παραγωγή από επιμέρους εργοστάσια. Ωστόσο, κάποιος κατασκευαστής μπορεί να συγκεντρώνει ομαδικά τα στοιχεία που αφορούν τον ίδιο τύπο από διάφορα εργοστάσια, με την προϋπόθεση ότι αυτά λειτουργούν βάσει του ιδίου συστήματος ποιότητας και διαχείρισης ποιότητας.
 2.4. Μετρούμενα και καταγεγραμμένα φωτομετρικά χαρακτηριστικά
 Οι επιλεχθέντες προβολείς υποβάλλονται σε φωτομετρικές μετρήσεις στα σημεία που προβλέπονται στον κανονισμό, κατά τις οποίες η πραγματική μέτρηση περιορίζεται στα σημεία Emax, HV (3), HL, HR (4) στην περίπτωση δέσμη πορείας και στα σημεία B 50 L (ή R), HV, 50 V, 75 R (ή L) και 25 L (ή R) στην περίπτωση δέσμης διασταύρωσης (βλ. εικόνα στο παράρτημα 3).
 2.5. Κριτήρια αποδοχής
 Ο κατασκευαστής είναι υπεύθυνος για τη διεξαγωγή στατιστικής μελέτης των αποτελεσμάτων δοκιμής και, σε συμφωνία με την αρμόδια αρχή, για τον καθορισμό κριτηρίων αποδοχής των προϊόντων του, προκειμένου να πληρούν την προδιαγραφή που προβλέπεται για την επαλήθευση της συμμόρφωσης των προϊόντων στην παράγραφο 10.1. του παρόντος κανονισμού.
 Τα κριτήρια αποδοχής πρέπει να είναι τέτοια ώστε, με επίπεδο εμπιστοσύνης 95 %, η ελάχιστη πιθανότητα επιτυχίας σε δειγματοληπτικό έλεγχο σύμφωνα με το παράρτημα 7 (πρώτη δειγματοληψία) να είναι 0,95.
 (1) Τα γράμματα σε αγκύλες αναφέρονται σε προβολείς που προορίζονται για κυκλοφορία επί του αριστερού- δεξιού της οδού.
 (2) Βλ. υποσημείωση 11 του κειμένου του παρόντος κανονισμού.
 (3) Όταν η δέσμη πορείας είναι αμοιβαία ενσωματωμένη με τη δέσμη διασταύρωσης,


text:
το σημείο HV είναι το ίδιο σημείο μέτρησης για τη δέσμης πορείας και τη δέσμη διασταύρωσης.
 (4) HL και HR: σημεία επί της ευθείας «hh» τοποθετημένα σε απόσταση 1,125 m αριστερά και δεξιά του σημείου HV αντίστοιχα
 ΠΑΡΑΡΤΗΜΑ 6
 Απαιτησεις για φανους που ενσωματωνουν φακους απο πλαστικο υλικο - Δοκιμη φακου ή δειγματων υλικου και πληρων φανων
 1. ΓΕΝΙΚΕΣ ΠΡΟΔΙΑΓΡΑΦΕΣ
 1.1. Τα δείγματα που παρέχονται σύμφωνα με την παράγραφο 2.2.4. του παρόντος κανονισμού πρέπει να πληρούν τις προδιαγραφές οι οποίες αναφέρονται στις παραγράφους 2.1. έως 2.5. κατωτέρω.
 1.2. Τα δύο δείγματα πλήρων φανών που παρέχονται σύμφωνα με την παράγραφο 2.2.3. του παρόντος κανονισμού και τα οποία ενσωματώνουν φακούς από πλαστικό υλικό πρέπει, όσον αφορά το υλικό του φακού, να πληρούν τις προδιαγραφές που αναφέρονται στην παράγραφο 2.6. κατωτέρω.
 1.3. Τα δείγματα φακών από πλαστικό υλικό ή δείγματα υλικού πρέπει να υποβάλλονται σε δοκιμές έγκρισης, μαζί με τον ανακλαστήρα επί του οποίου προορίζονται να προσαρμόζονται (όπου αυτό ισχύει), κατά τη χρονολογική σειρά που αναφέρεται στον πίνακα Α και ο οποίος περιλαμβάνεται στο προσάρτημα 1 του παρόντος παραρτήματος.
 1.4. Ωστόσο, εάν ο κατασκευαστής του φανού μπορεί να αποδείξει ότι το προϊόν έχει ήδη περάσει τις δοκιμές που προβλέπονται στις παραγράφους 2.1. έως 2.5. κατωτέρω ή τις ισοδύναμες δοκιμές σύμφωνα με άλλο κανονισμό, οι δοκιμές αυτές δεν χρειάζεται να επαναλαμβάνονται· μόνο οι δοκιμές που προδιαγράφονται στο προσάρτημα 1, πίνακας Β, είναι υποχρεωτικές.
 2. ΔΟΚΙΜΕΣ
 2.1. Αντίσταση στις αλλαγές της θερμοκρασίας
 2.1.1. Δοκιμές
 Τρία νέα δείγματα (φακοί) υποβάλλονται σε 5 κύκλους αλλαγής της θερμοκρασίας και της υγρασίας (ΣΥ = σχετική υγρασία), σύμφωνα με το ακόλουθο πρόγραμμα:
 3 ώρες σε 40 °C ± 2 °C και 85-95 τοις εκατό ΣΥ·
 1 ώρα σε 23 °C ± 5 °C και 60-75 τοις εκατό ΣΥ·
 15 ώρες σε –30 °C ± 2 °C·
 1 ώρα σε 23 °C ± 5 °C και 60-75 τοις εκατό ΣΥ·
 3 ώρες σε 80 °C ± 2 °C·
 1 ώρα σε 23 °C ± 5 °C και 60-75 τοις εκατό ΣΥ·
 Πριν από τη δοκιμή αυτή, τα δείγματα πρέπει να φυλάσσονται σε θερμοκρασία 23 °C ± 5 °C και 60-75 τοις εκατό ΣΥ επί 4 τουλάχιστον ώρες.
 Σημείωση: Τα χρονικά διαστήματα 1 ώρας σε θερμοκρασία 23 °C ± 5 °C πρέπει να περιλαμβάνουν τα διαστήματα μετάβασης από τη μια θερμοκρασία στην άλλη, τα οποία απαιτούνται προκειμένου να αποφεύγονται φαινόμενα απότομης θερμικής μεταβολής.
 2.1.2. Φωτομετρικές μετρήσεις
 2.1.2.1. Μέθοδος
 Φωτομετρικές μετρήσεις διεξάγονται επί των δειγμάτων πριν και μετά τη δοκιμή.
 Οι μετρήσεις αυτές γίνονται χρησιμοποιώντας πρότυπο (étalon) φανό, στα ακόλουθα σημεία:
 B 50 L και 50 R για την δέσμη διασταύρωσης φανού διασταύρωσης ή φανού διασταύρωσης/πορείας (B 50 R και 50 L στην περίπτωση προβολέων που προορίζονται για κυκλοφορία επί του αριστερού της οδού)·
 Emax επί της οδού για δέσμη πορείας φανού πορείας ή φανού διασταύρωσης/πορείας.
 2.1.2.2. Αποτελέσματα
 Η διακύμανση μεταξύ των φωτομετρικών τιμών που μετρώνται επί εκάστου δείγματος πριν και μετά τις δοκιμές δεν πρέπει να υπερβαίνει το 10 %, συμπεριλαμβανομένων των ανοχών της φωτομετρικής διαδικασίας.
 2.2. Αντίσταση σε ατμοσφαιρικές και χημικές

type: contracts

jurisdiction: EU


text:
ουσίες
 2.2.1. Αντίσταση σε ατμοσφαιρικές ουσίες
 Τρία νέα δείγματα (φακοί ή δείγματα υλικού) εκτίθενται σε ακτινοβολία από πηγή που διαθέτει φασματική κατανομή ενέργειας παρόμοια προς εκείνη μελανού σώματος σε θερμοκρασία μεταξύ 5 500 Κ και 6 000 Κ. Τοποθετούνται κατάλληλα φίλτρα μεταξύ της πηγής και των δειγμάτων, έτσι ώστε να μειώνονται όσο το δυνατόν περισσότερο ακτινοβολίες με μήκη κύματος μικρότερα των 295 nm και μεγαλύτερα των 2 500 nm. Τα δείγματα εκτίθενται σε ενεργειακό φωτισμό 1 200 W/m2 ± 200 W/m2 για χρονικό διάστημα τέτοιο ώστε η ενέργεια φωτισμού την οποία λαμβάνουν να είναι ίση προς 4 500 MJ/m2 ± 200 MJ/m2. Εντός του χώρου, η θερμοκρασία που μετράται επί της μαύρης πινακίδας τοποθετείται στο ίδιο επίπεδο με τα δείγματα πρέπει να είναι 50 °C ± 5 °C. Προκειμένου να διασφαλίζεται κανονική έκθεση, τα δείγματα περιστρέφονται περί την πηγή ακτινοβολίας με ταχύτητα μεταξύ 1 και 5 1/min.
 Τα δείγματα ψεκάζονται με απεσταγμένο νερό αγωγιμότητας χαμηλότερης του 1 mS/m σε θερμοκρασία 23 °C ± 5 °C, σύμφωνα με τον ακόλουθο κύκλο:
 ψεκασμός: 5 λεπτά· στέγνωμα: 25 λεπτά.
 2.2.2. Αντίσταση σε χημικές ουσίες
 Αφού διεξαχθεί η δοκιμή που περιγράφεται ανωτέρω στην παράγραφο 2.2.1. και η μέτρηση που περιγράφεται στην παράγραφο 2.2.3.1. κατωτέρω, η εξωτερική επιφάνεια των εν λόγω τριών δειγμάτων υφίσταται την επεξεργασία που περιγράφεται στην παράγραφο 2.2.2.2. με το μίγμα που καθορίζεται στην παράγραφο 2.2.2.1. κατωτέρω.
 2.2.2.1. Μίγμα δοκιμής
 Το μίγμα δοκιμής αποτελείται από 61,5 % n-επτάνιο, 12,5 % τολουόλη, 7,5 % αιθυλικό τετραχλωρίδιο, 12,5 % τριχλωροαιθυλένιο και 6 % ξυλένιο (όγκος επί τοις εκατό).
 2.2.2.2. Εφαρμογή του μίγματος δοκιμής
 Διαποτίζετε τεμάχιο βαμβακερού υφάσματος (όπως στο ISO 105) μέχρις κορεσμού, με το μίγμα που ορίζεται στην παράγραφο 2.2.2.1. ανωτέρω και, εντός 10 δευτερολέπτων, το επαλείφετε επί 10 λεπτά επί της εξωτερικής επιφανείας του δείγματος υπό πίεση 50 Ν/cm2, που αντιστοιχεί σε δύναμη 100 Ν η οποία εφαρμόζεται σε επιφάνεια δοκιμής διαστάσεων 14 × 14 mm.
 Κατά τη διάρκεια του δεκαλέπτου αυτού χρονικού διαστήματος, το τεμάχιο υφάσματος διαποτίζεται και πάλι με το μίγμα, έτσι ώστε η σύσταση του υγρού που εφαρμόζεται να είναι συνεχώς η ίδια με εκείνη του προδιαγραφόμενου μίγματος δοκιμής.
 Κατά τη διάρκεια του χρονικού διαστήματος εφαρμογής, επιτρέπεται να αντισταθμίζεται η πίεση που ασκείται επί του δείγματος, ώστε να προλαμβάνεται η πρόκληση ρωγμών.
 2.2.2.3. Καθαρισμός
 Στο τέλος της εφαρμογής του μίγματος δοκιμής, τα δείγματα στεγνώνουν στο ύπαιθρο και στη συνέχεια πλένονται με το διάλυμα που περιγράφεται στην παράγραφο 2.3 (αντίσταση σε απορρυπαντικά) 23 °C ± 5 °C.
 Στη συνέχεια, τα δείγματα ξεπλένονται προσεκτικά με απεσταγμένο νερό, το οποίο δεν περιέχει άνω του 0,2 % ακαθαρσίες σε θερμοκρασία 23 °C ± 5 °C και στη συνέχεια στεγνώνονται με μαλακό πανί.
 2.2.3. Αποτελέσματα
 2.2.3.1. Μετά τη δοκιμή αντοχής σε ατμοσφαιρικούς παράγοντες, η εξωτερική επιφάνεια των δειγμάτων πρέπει να μην εμφανίζει ρωγμές, χαραγές, αποτριβές και παραμορφώσεις ενώ μέση διακύμανση της μετάδοσης μετρούμενη στα τρία δείγματα με τη μέθοδο που περιγράφεται στο προσάρτημα 2 του παρόντος παραρτήματος, δεν πρέπει να υπερβαίνει την τιμή 0,020 (Δtm ≤ 0,020).
 2.2.3.2. Μετά τη δοκιμή αντίστασης σε χημικές


text:
ουσίες, τα δείγματα δεν πρέπει να φέρουν ίχνη χημικών στιγμάτων, ικανών να προκαλέσουν διακύμανση της διαχύσεως της φωτεινής ροής, της οποίας η μέση διακύμανση, μετρούμενη στα τρία δείγματα με τη μέθοδο που περιγράφεται στο προσάρτημα 2 του παρόντος παραρτήματος, δεν πρέπει να υπερβαίνει την τιμή 0,020 (Δdm ≤ 0,020).
 2.3. Αντίσταση σε απορρυπαντικά και υδρογονάνθρακες
 2.3.1. Αντίσταση σε απορρυπαντικά
 Η εξωτερική επιφάνεια τριών δειγμάτων (φακοί ή δείγματα υλικού) θερμαίνονται σε θερμοκρασία 50 °C ± 5 °C και στη συνέχεια εμβαπτίζονται επί πέντε λεπτά σε μίγμα που διατηρείται σε θερμοκρασία 23 °C ± 5 °C και αποτελείται από 99 μέρη απεσταγμένου ύδατος που περιέχει όχι άνω του 0,02 % ακαθαρσίες και ένα μέρος αλκυλαριλοσουλφονικών ενώσεων.
 Στο τέλος της δοκιμής, τα δείγματα στεγνώνονται σε θερμοκρασία 50 °C ± 5 °C.
 Η επιφάνεια των δειγμάτων καθαρίζεται με υγρό πανί.
 2.3.2. Αντίσταση σε υδρογονάνθρακες
 Στη συνέχεια, η εξωτερική επιφάνεια των τριών αυτών δειγμάτων τρίβεται ελαφρά επί ένα λεπτό με βαμβακερό πανί εμποτισμένο σε μίγμα που αποτελείται από 70 % n-επτάνιο και 30 % τολουόλη (όγκος επί τοις εκατό) και, ακολούθως, αφήνονται να στεγνώσουν στο ύπαιθρο.
 2.3.3. Αποτελέσματα
 Ύστερα από την επιτυχή διεξαγωγή των ανωτέρω δύο δοκιμών, η μέση τιμή διακύμανσης της μετάδοσης, που μετράται στα τρία δείγματα σύμφωνα με τη διαδικασία που περιγράφεται στο προσάρτημα 2 του παρόντος παραρτήματος δεν πρέπει να υπερβαίνει την τιμή 0,010 (Δtm ≤ 0,010).
 2.4. Αντίσταση στη μηχανική φθορά
 2.4.1. Μέθοδος μηχανικής φθοράς
 Η εξωτερική επιφάνεια των τριών νέων δειγμάτων (φακών) υποβάλλεται στη δοκιμή ομοιόμορφης μηχανικής φθοράς με τη μέθοδο που περιγράφεται στο προσάρτημα 3 του παρόντος παραρτήματος.
 2.4.2. Αποτελέσματα
 Μετά τη δοκιμή αυτή, οι διακυμάνσεις:
 στη μετάδοση
 :
 και στη διάχυση
 :
 μετρώνται σύμφωνα με τη διαδικασία που περιγράφεται στο προσάρτημα 2, στον χώρο που καθορίζεται στην παράγραφο 2.2.4.1.1. του παρόντος κανονισμού. Η μέση τιμή των τριών δειγμάτων πρέπει να είναι τέτοια ώστε:
 Δtm ≤ 0,100;
 Δdm ≤ 0,050.
 2.5. Δοκιμή προσκολλήσεως των επικαλύψεων, εφόσον υπάρχουν
 2.5.1. Προετοιμασία του δείγματος
 Επιφάνεια διαστάσεων 20 mm × 20 mm της επικάλυψης φακού κόβεται με ξυράφι ή βελόνα ώστε να σχηματίσει πλέγμα τετραγώνων διαστάσεων κατά προσέγγιση 2 mm × 2 mm. Η πίεση επί της λεπίδας ή της βελόνας πρέπει να είναι επαρκής ώστε να κόψει τουλάχιστον την επικάλυψη.
 2.5.2. Περιγραφή της δοκιμής
 Χρησιμοποιήστε κολλητική ταινία με δύναμη συγκόλλησης 2 N/(cm πλάτους) ± 20 % μετρούμενη σύμφωνα με τις τυποποιημένες προϋποθέσεις που καθορίζονται στο προσάρτημα 4 του παρόντος παραρτήματος. Η κολλητική αυτή ταινία, η οποία πρέπει να έχει πλάτος τουλάχιστον 25 mm, πιέζεται επί 5 τουλάχιστον λεπτά επί της επιφανείας που έχει προετοιμασθεί όπως προδιαγράφεται στην παράγραφο 2.5.1.
 Στη συνέχεια, στο τέλος της κολλητικής ταινία ασκείται δύναμη κατά τέτοιο τρόπο ώστε η δύναμη προσκόλλησης επί της εξεταζόμενης επιφανείας να εξισορροπείται από δύναμη κάθετη προς την επιφάνεια αυτή. Στη φάση αυτή, η ταινία αποκόπτεται με σταθερή ταχύτητα 1,5 m/s ± 0,2 m/s.
 2.5.3. Αποτελέσματα
 Δεν πρέπει να υπάρχει αισθητή ζημία στην πλεγματοποιημένη περιοχή. Ζημίες στις τομές μεταξύ τετραγώνων ή στα άκρα των τομών είναι επιτρεπτές, με την προϋπόθεση ότι η επιφάνεια που


text:
έχει υποστεί ζημίες δεν υπερβαίνει το 15 % της πλεγματοποιημένης επιφάνειας.
 2.6. Δοκιμές του πλήρους προβολέα που ενσωματώνει φακό από πλαστικό υλικό
 2.6.1. Αντίσταση της επιφάνειας του χαλκού σε μηχανική παραμόρφωση
 2.6.1.1. Δοκιμές
 Ο φακός του δείγματος φανού αριθ. 1 υποβάλλεται στη δοκιμή που περιγράφεται ανωτέρω στην παράγραφο 2.4.1
 2.6.1.2. Αποτελέσματα
 Μετά τη δοκιμή, τα αποτελέσματα των φωτομετρικών μετρήσεων που διεξάγονται επί του προβολέα σύμφωνα με τον παρόντα κανονισμό δεν πρέπει να υπερβαίνουν περισσότερο από 30 % τις μέγιστες τιμές που προβλέπονται στα σημεία B 50 L και HV και να μην είναι περισσότερο από 10 % κάτω των ελαχίστων τιμών που προβλέπονται στα σημεία 75 R (στην περίπτωση προβολέων που προορίζονται για κυκλοφορία επί του αριστερού της οδού, τα σημεία που εξετάζονται είναι τα B 50 R, HV και 75 L).
 2.6.2. Δοκιμή προσκολλήσεως των επικαλύψεων, εφόσον υπάρχουν
 Ο φακός του δείγματος φανού αριθ. 2 υποβάλλεται στη δοκιμή που περιγράφεται ανωτέρω στην παράγραφο 2.5.
 3. ΕΠΑΛΗΘΕΥΣΗ ΤΗΣ ΣΥΜΜΟΡΦΩΣΗΣ ΠΑΡΑΓΩΓΗΣ
 Όσον αφορά τα υλικά που χρησιμοποιούνται για την κατασκευή φακών, η φανοί συγκεκριμένης σειράς αναγνωρίζεται ότι συμμορφώνονται με τον παρόντα κανονισμό εφόσον:
 3.1.1. Μετά τη δοκιμή αντίστασης σε χημικές ουσίες και τη δοκιμή για την αντίσταση σε απορρυπαντικά και υδρογονάνθρακες, η εξωτερική επιφάνεια των δειγμάτων δεν παρουσιάζει ρωγμές, ξεφλούδισμα ή παραμόρφωση ορατά δια γυμνού οφθαλμού (βλ. παραγράφους 2.2.2., 2.3.1. και 2.3.2.)·
 3.1.2. Μετά τη δοκιμή που περιγράφεται στην παράγραφο 2.6.1.1., οι φωτομετρικές τιμές στα σημεία μετρήσεως που προβλέπονται στην παράγραφο 2.6.1.2. ευρίσκονται εντός των ορίων για τη συμμόρφωση παραγωγής που προβλέπει ο παρών κανονισμός.
 3.2. Εφόσον τα αποτελέσματα των δοκιμών δεν πληρούν τις απαιτήσεις, οι δοκιμές επαναλαμβάνονται επί άλλου δείγματος προβολέων που επιλέγονται τυχαία
 ΠΡΟΣΑΡΤΗΜΑ 1
 ΧΡΟΝΟΛΟΓΙΚΗ ΣΕΙΡΑ ΤΩΝ ΔΟΚΙΜΩΝ ΕΓΚΡΙΣΕΩΣ
 A. Δοκιμές πλαστικών υλικών (φακοί ή δείγματα υλικού που υποβάλλονται βάσει της παραγράφου 2.2.4. του παρόντος κανονισμού.
 Δείγματα — Δοκιμές
 Φακοί ή δείγματα υλικού
 Φακοί
 1
 2
 3
 4
 5
 6
 7
 8
 9
 10
 11
 12
 13
 1.1.
 Περιορισμένη φωτομετρία (παράγραφος 2.1.2.)
 x
 x
 x
 1.1.1.
 Αλλαγή θερμοκρασίας (παράγραφος 2.1.1.)
 x
 x
 x
 1.1.2.
 Περιορισμένη φωτομετρία (παράγραφος 2.1.2.)
 x
 x
 x
 1.2.1.
 Μέτρηση μετάδοσης
 x
 x
 x
 x
 x
 x
 x
 x
 x
 1.2.2.
 Μέτρηση διάχυσης
 x
 x
 x
 x
 x
 x
 1.3.
 Ατμοσφαιρικοί παράγοντες (παράγραφος 2.2.1.)
 x
 x
 x
 1.3.1.
 Μέτρηση μετάδοσης
 x
 x
 x
 1.4.
 Χημικοί παράγοντες (παράγραφος 2.2.2.)
 x
 x
 x
 1.4.1.
 Μέτρηση διάχυσης
 x
 x
 x
 1.5.
 Απορρυπαντικά (παράγραφος 2.3.1.)
 x
 x
 x
 1.6.
 Υδρογονάνθρακες (παράγραφος 2.3.2.)
 x
 x
 x
 1.6.1.
 Μέτρηση μετάδοσης
 x
 x
 x
 1.7.
 Φθορά (παρ. 2.4.1.)
 x
 x
 x
 1.7.1.
 Μέτρηση μετάδοσης
 x
 x
 x
 1.7.2.
 Μέτρηση διάχυσης
 x
 x
 x
 1.8.
 Προσκόλληση (παράγραφος 2.5.)
 x
 B. Δοκιμές επί πλήρων προβολέων (που υποβάλλονται βάσει της παραγράφου 2.2.3. του παρόντος κανονισμού).
 Δοκιμές
 Πλήρης προβολέας
 Αριθ. δείγματος
 1
 2
 2.1.
 Φθορά (παράγραφος 2.6.1.1.)
 x
 2.2.
 Φωτομετρία (παράγραφος 2.6.1.2.)
 x
 2.3.
 Προσκόλληση (παράγραφος 2.6.2.)
 x
 ΠΡΟΣΑΡΤΗΜΑ 2
 ΜΕΘΟΔΟΣ ΜΕΤΡΗΣΗΣ ΤΗΣ ΔΙΑΧΥΣΗΣ ΚΑΙ ΤΗΣ ΜΕΤΑΔΟΣΗΣ ΤΟΥ ΦΩΤΟΣ
 1. ΕΞΟΠΛΙΣΜΟΣ (βλ. εικόνα)
 Η δέσμη φασματοσκοπίου Κ με ημίσεια απόκλιση β/2 = 17,4 × 104rd περιορίζεται


text:
από διάφραγμα Dτ με άνοιγμα 6 mm, έναντι του οποίου τοποθετείται το στήριγμα του δείγματος.
 Συγκλίνων αχρωματικός φακός L2, διορθωμένος για σφαιρικά σφάλματα, συνδέει το διάφραγμα Dτ με το δέκτη R·η διάμετρος του φακού L2 πρέπει να είναι τέτοια ώστε να μην αποτελεί διάφραγμα για το φως που διαχέεται από το δείγμα σε κώνο με ημίσεια γωνία κορυφής β/2 = 14°.
 Δακτυλιοειδές διάφραγμα DD, με γωνίες α°/2 = 1° και αmax/2 = 12° τοποθετείται σε εστιακό επίπεδο ειδώλου του φακού L2.
 Το αδιαφανές κεντρικό τμήμα του διαφράγματος είναι απαραίτητο, προκειμένου να σταματά το φως που έρχεται άμεσα από τη φωτεινή πηγή. Πρέπει να είναι δυνατόν να αφαιρείται το κεντρικό τμήμα του διαφράγματος από τη φωτεινή δέσμη κατά τρόπο ώστε να επιστρέφει ακριβώς στην αρχική του θέση.
 Η απόσταση L2 Dτ και το εστιακό μήκος F2
 (1) του φακού L2 πρέπει να επιλέγονται έτσι ώστε η εικόνα του Dτ να καλύπτει πλήρως το δέκτη R.
 Όταν η αρχική προσπίπτουσα ροή αναφέρεται σε 1 000 μονάδες, η απόλυτη ακρίβεια εκάστης μετρήσεως πρέπει να είναι υψηλότερη της μιας μονάδας.
 2. ΜΕΤΡΗΣΕΙΣ
 Λαμβάνονται οι ακόλουθες μετρήσεις:
 Μέτρηση
 Με δείγμα
 Με κεντρικό τμήμα του DD
 Δηλούμενη ποσότητα
 T1
 όχι
 όχι
 Προσπίπτουσα ροή σε αρχική μέτρηση
 T2
 ναι
 (πριν από τη δοκιμή)
 όχι
 Ροή που μεταδίδεται από το νέο υλικό σε πεδίο 24°
 T3
 ναι
 (μετά τη δοκιμή)
 όχι
 Ροή που μεταδίδεται από το δοκιμαζόμενο υλικό σε πεδίο 24°
 T4
 ναι
 (πριν από τη δοκιμή)
 ναι
 Ροή που διαχέεται από το νέο υλικό
 T5
 ναι
 (μετά τη δοκιμή)
 ναι
 Ροή που διαχέεται από το δοκιμαζόμενο υλικό
 (1) Για το L2 συνιστάται η χρήση εστιακής απόστασης περίπου 80 mm.
 ΠΡΟΣΑΡΤΗΜΑ 3
 ΜΕΘΟΔΟΣ ΔΟΚΙΜΗΣ ΔΙΑ ΨΕΚΑΣΜΟΥ
 1. Εξοπλισμός δοκιμής
 1.1. Εκτοξευτήρας ψεκασμού
 Ο χρησιμοποιούμενος εκτοξευτήρας ψεκασμού πρέπει να είναι εξοπλισμένος με στόμιο διαμέτρου 1,3 mm, που επιτρέπει ρυθμό ροής υγρού 0,24 ± 0,02 l/λεπτό υπό πίεση λειτουργίας 6,0 bars - 0, +0,5 bar.
 Υπό τις συνθήκες αυτές λειτουργίας, η μορφή βεντάλιας του ψεκασμού που επιτυγχάνεται πρέπει να έχει διάμετρο 170 mm ± 50 mm επί της επιφανείας που εκτίθεται σε φθορά, σε απόσταση 380 mm ± 10 mm από το στόμιο.
 1.2. Μίγμα δοκιμής
 Το μίγμα δοκιμής πρέπει να αποτελείται από τα εξής:
 Άμμος διοξειδίου του πυριτίου σκληρότητας 7 της κλίμακας Mohr, με μέγεθος κόκκου μεταξύ 0 και 0,2 mm και σχεδόν κανονική κατανομή, με παράγοντα αιχμηρότητας 1,8 έως 2·
 Νερό σκληρότητας που δεν υπερβαίνει τα 205 g/m3 για μίγμα που αποτελείται από 25 g άμμου ανά λίτρο ύδατος.
 2. Δοκιμή
 Η εξωτερική επιφάνεια των φακών του φανού υποβάλλεται μια ή περισσότερες φορές στην επίδραση της αμμοβολής που παράγεται όπως περιγράφεται ανωτέρω. Η αμμοβολή εκτοξεύεται σχεδόν κάθετα προς την επιφάνεια που υποβάλλεται σε δοκιμή.
 Η φθορά ελέγχεται μέσω ενός ή περισσοτέρων δειγμάτων γυαλιού που τοποθετούνται ως αναφορά πλησίον των φακών που υποβάλλονται σε δοκιμή. Το μίγμα εκτοξεύεται μέχρις ότου η διακύμανση της διάχυσης φωτός επί του δείγματος ή επί των δειγμάτων, που μετράται με τη μέθοδο η οποία περιγράφεται στο προσάρτημα 2, είναι τέτοια ώστε:
 Μπορούν να χρησιμοποιούνται


text:
αρκετά δείγματα αναφοράς ώστε να ελεγχθεί ότι το σύνολο της επιφάνειας που υποβάλλεται σε δοκιμή έχει φθαρεί ομογενώς.
 ΠΡΟΣΑΡΤΗΜΑ 4
 ΔΟΚΙΜΗ ΠΡΟΣΚΟΛΛΗΣΗΣ ΤΗΣ ΚΟΛΛΗΤΙΚΗΣ ΤΑΙΝΙΑΣ
 1. ΣΚΟΠΟΣ
 Η μέθοδος αυτή επιτρέπει τον προσδιορισμό υπό κανονικές συνθήκες της γραμμικής δύναμης προσκόλλησης κολλητικής ταινίας επί υαλοπίνακος.
 2. ΑΡΧΗ
 Μέτρηση της δύναμης που είναι απαραίτητη ώστε να ξεκολλήσει κολλητική ταινία από υαλοπίνακα υπό γωνία 90°.
 3. ΠΡΟΒΛΕΠΟΜΕΝΕΣ ΑΤΜΟΣΦΑΙΡΙΚΕΣ ΣΥΝΘΗΚΕΣ
 Οι συνθήκες περιβάλλοντος πρέπει να είναι θερμοκρασία 23 °C ± 5 °C και 65 ± 15 επί τοις εκατό ΣΥ.
 4. ΤΕΜΑΧΙΑ ΔΟΚΙΜΗΣ
 Πριν από τη δοκιμή, το δείγμα ρόλου κολλητικής ταινίας πρέπει να προσαρμόζεται επί 24 ώρες στην καθορισμένη ατμόσφαιρα (βλ. ανωτέρω παράγραφος 3).
 Πέντε τεμάχια δοκιμής, έκαστο μήκους 400 mm υποβάλλονται σε δοκιμή από έκαστο ρόλο. Τα τεμάχια αυτά δοκιμής λαμβάνονται από το ρολό, αφού προηγουμένως απορριφθούν οι τρεις πρώτοι κύκλοι.
 5. ΔΙΑΔΙΚΑΣΙΑ
 Η δοκιμή διεξάγεται υπό τις συνθήκες περιβάλλοντος που καθορίζονται στην παράγραφο 3.
 Τα πέντε τεμάχια δοκιμής λαμβάνονται ενώ ξετυλίγεται η ταινία ακτινικά σε ταχύτητα περίπου 300 mm/s, στη συνέχεια προσκολλώνται εντός 15 δευτερολέπτων κατά τον ακόλουθο τρόπο:
 Η ταινία προσκολλάται επί του υαλοπίνακα προοδευτικά με ελαφρά κατά μήκος κίνηση τριβής του δακτύλου, χωρίς να ασκείται υπερβολική πίεση, κατά τέτοιο τρόπο ώστε να μη δημιουργούνται φυσαλίδες αέρος μεταξύ της ταινίας και του υαλοπίνακα.
 Το σύνολο παραμένει υπό τις καθορισμένες ατμοσφαιρικές συνθήκες επί 10 λεπτά.
 Αποκολλούνται περίπου 25 mm του τεμαχίου δοκιμής από τον υαλοπίνακα σε επίπεδο κάθετο προς τον άξονα του τεμαχίου δοκιμής.
 Στερεώνεται ο υαλοπίνακας και διπλώνεται προς τα πίσω το ελεύθερο άκρο της ταινίας σε γωνία 90°. Εφαρμόζεται δύναμη κατά τέτοιο τρόπο ώστε η γραμμή διαχωρισμού μεταξύ της ταινίας και του υαλοπίνακα να είναι κάθετος προς τη δύναμη αυτή και κάθετος προς τον υαλοπίνακα
 Τραβήξτε ώστε να αποκολληθεί με ταχύτητα 300 mm/s ± 30 mm/s και καταγράψτε την απαραίτητη δύναμη.
 6. ΑΠΟΤΕΛΕΣΜΑΤΑ
 Οι πέντε τιμές που επιτυγχάνονται καταγράφονται σε αύξουσα τάξη και η μέση τιμή λαμβάνεται ως αποτέλεσμα της μετρήσεως. Η τιμή αυτή εκφράζεται σε Newton ανά εκατοστό πλάτους της ταινίας.
 ΠΑΡΑΡΤΗΜΑ 7
 ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΗ ΔΕΙΓΜΑΤΟΛΗΨΙΑ ΑΠΟ ΕΠΙΘΕΩΡΗΤΗ
 1. ΓΕΝΙΚΑ
 1.1. Οι απαιτήσεις συμμόρφωσης θεωρούνται ότι έχουν τηρηθεί από μηχανικής και γεωμετρικής πλευράς σύμφωνα με τις απαιτήσεις του παρόντος κανονισμού, εφόσον υπάρχουν, εάν οι διαφορές δεν υπερβαίνουν αναπόφευκτες κατασκευαστικές αποκλίσεις. Η προϋπόθεση αυτή ισχύει επίσης και για το χρώμα.
 Όσον αφορά τις φωτομετρικές επιδόσεις, η συμμόρφωση προβολέων μαζικής παραγωγής δεν αμφισβητείται εάν, κατά τη δοκιμή φωτομετρικών επιδόσεων οποιουδήποτε προβολέα επιλεγμένου τυχαία και εξοπλισμένου με πρότυπο λαμπτήρα πυρακτώσεως:
 1.2.1. καμία μετρούμενη τιμή δεν διαφέρει αρνητικά περισσότερο από 20 % από την τιμή που προβλέπεται στην παρόντα κανονισμό. Για τιμές B 50 L (ή R) και ζώνης ΙΙΙ, η μεγίστη αρνητική απόκλιση μπορεί να είναι αντίστοιχα:
 B 50 L (ή R):
 0,2 lx ισοδύναμο προς 20 τοις εκατό
 0,3 lx ισοδύναμο προς 30 τοις εκατό
 Ζώνη III
 0,3 lx ισοδύναμο προς 20 τοις εκατό
 0,45 lx ισοδύναμο προς 30 τοις εκατό
 ή εάν
 1.2.2.1. για τη δέσμη διασταύρωσης, οι τιμές που προβλέπονται στον παρόντα κανονισμό τηρούνται στο HV


text:
(με ανοχή 0,2 lx) και σχετίζονται προς εκείνη που επικεντρώνεται τουλάχιστον σε ένα σημείο εκάστης περιοχής η οποία περικλείεται επί της οθόνης μετρήσεως (σε απόσταση 25 m) από κύκλο ακτίνας 15 cm γύρω από τα σημεία B 50 L (ή R) (με ανοχή 0,1 lx), 75 R (ή L), 50 V, 25 R, 25 L και στο σύνολο της περιοχής της ζώνης IV, η οποία ευρίσκεται σε μεγίστη απόσταση 22,5 cm πάνω από τη γραμμή 25 R και 25 L·
 1.2.2.2. και εάν, για τη δέσμη πορείας, με το HV εντός της ισοφωτισμένης περιοχής 0,75 Emax, ανοχή +20 % για μέγιστες τιμές και –20 % για ελάχιστες τιμές παρατηρείται για τις φωτομετρικές τιμές σε οποιοδήποτε σημείο μετρήσεως που καθορίζεται στην παράγραφο 6.3.2. του παρόντος κανονισμού. Το σημείο αναφοράς δεν λαμβάνεται υπόψη.
 1.2.3. Εάν τα αποτελέσματα της δοκιμής που περιγράφεται ανωτέρω δεν πληρούν τις απαιτήσεις, η ευθυγράμμιση του προβολέα μπορεί να αλλάζει, με την προϋπόθεση ότι ο άξονας της δέσμης δεν μετατίθεται πλαγίως περισσότερο από 1° προς τα δεξιά ή προς τα αριστερά (1).
 1.2.4. Εάν τα αποτελέσματα των δοκιμών που περιγράφονται ανωτέρω δεν πληρούν τις απαιτήσεις, οι δοκιμές επαναλαμβάνονται χρησιμοποιώντας άλλο πρότυπο λαμπτήρα πυρακτώσεως.
 1.2.5. Προβολείς με προφανή ελαττώματα δεν λαμβάνονται υπόψη.
 1.2.6. Το σημείο αναφοράς δεν λαμβάνεται υπόψη.
 2. ΠΡΩΤΗ ΔΕΙΓΜΑΤΟΛΗΨΙΑ
 Στην πρώτη δειγματοληψία, επιλέγονται τυχαία τέσσερις προβολείς. Το πρώτο δείγμα αποτελούμενο από δύο φανούς σημειώνεται ως Α, το δεύτερο δείγμα από δύο φανούς σημειώνεται ως Β.
 2.1. Η συμμόρφωση δεν αμφισβητείται
 Ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, η συμμόρφωση προβολέων μαζικής παραγωγής δεν αμφισβητείται, εφόσον οι αποκλίσεις των μετρουμένων τιμών των προβολέων προς αρνητικές κατευθύνσεις είναι:
 2.1.1.1. Δείγμα A
 A1:
 ένας προβολέας
 0 τοις εκατό
 ένας προβολέας
 όχι άνω του
 20 τοις εκατό
 A2:
 και οι δύο προβολείς
 άνω του
 0 τοις εκατό
 αλλά
 όχι άνω του
 20 τοις εκατό
 πήγαινε στο δείγμα B
 Δείγμα B
 B1:
 και οι δύο προβολείς
 0 τοις εκατό
 2.1.2. ή εάν πληρούνται οι προϋποθέσεις της παραγράφου 1.2.2. για το δείγμα Α.
 2.2. Η συμμόρφωση αμφισβητείται
 Ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, η συμμόρφωση προβολέων μαζικής παραγωγής αμφισβητείται και καλείται ο κατασκευαστής να τροποποιήσει την παραγωγή του ώστε να πληροί τις απαιτήσεις (ευθυγράμμιση), εάν οι αποκλίσεις των μετρουμένων τιμών των προβολέων είναι:
 2.2.1.1. δείγμα A
 A3:
 ένας προβολέας
 όχι άνω του
 20 τοις εκατό
 ένας προβολέας
 άνω του
 20 τοις εκατό
 αλλά
 όχι άνω του
 30 τοις εκατό
 2.2.1.2. δείγμα B
 B2:
 στην περίπτωση του A2
 ένας προβολέας
 άνω του
 0 τοις εκατό
 αλλά
 όχι άνω του
 20 τοις εκατό
 ένας προβολέας
 όχι άνω του
 20 τοις εκατό
 B3:
 στην περίπτωση του A2
 ένας προβολέας
 0 τοις εκατό
 ένας προβολέας
 άνω του
 20 τοις εκατό
 αλλά
 όχι άνω του
 30 τοις εκατό
 2.2.2. ή, εάν δεν πληρούνται οι προϋποθέσεις της παραγράφου 1.2. για το δείγμα Α.
 2.3. Ανάκληση έγκρισης
 Η συμμόρφωση αμφισβητείται και εφαρμόζεται η παράγραφος 11 εάν, ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, οι


text:
αποκλίσεις των μετρουμένων τιμών επί των προβολέων είναι:
 2.3.1. δείγμα A
 A4:
 ένας προβολέας
 όχι άνω του
 20 τοις εκατό
 ένας προβολέας
 άνω του
 30 τοις εκατό
 A5:
 και οι δύο προβολείς
 άνω του
 20 τοις εκατό
 2.3.2. δείγμα B
 B4:
 στην περίπτωση του A2
 ένας προβολέας
 άνω του
 0 τοις εκατό
 αλλά
 όχι άνω του
 20 τοις εκατό
 ένας προβολέας
 άνω του
 20 τοις εκατό
 B5:
 στην περίπτωση του A2
 και οι δύο προβολείς
 άνω του
 20 τοις εκατό
 B6:
 στην περίπτωση του A2
 ένας προβολέας
 0 τοις εκατό
 ένας προβολέας
 άνω του
 30 τοις εκατό
 2.3.3. ή εάν δεν πληρούνται οι προϋποθέσεις της παραγράφου 1.2.2. για τα δείγματα A και B.
 3. ΕΠΑΝΑΛΑΜΒΑΝΟΜΕΝΗ ΔΕΙΓΜΑΤΟΛΗΨΙΑ
 Στην περίπτωση των A3, B2, B3 είναι απαραίτητη επαναλαμβανόμενη δειγματοληψία τρίτου δείγματος C δύο προβολέων, επιλεγμένων από απόθεμα κατασκευασμένο μετά την ευθυγράμμιση, εντός δύο μηνών από της κοινοποιήσεως.
 3.1. Η συμμόρφωση δεν αμφισβητείται
 Ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, η συμμόρφωση προβολέων μαζικής παραγωγής δεν αμφισβητείται, εάν οι αποκλίσεις των μετρουμένων τιμών των προβολέων είναι:
 3.1.1.1. δείγμα C
 C1:
 ένας προβολέας
 0 τοις εκατό
 ένας προβολέας
 όχι άνω του
 20 τοις εκατό
 C2:
 και οι δύο προβολείς
 άνω του
 0 τοις εκατό
 αλλά
 όχι άνω του
 20 τοις εκατό
 πήγαινε στο δείγμα D
 δείγμα D
 D1:
 στην περίπτωση του C2
 και οι δύο προβολείς
 0 τοις εκατό
 3.1.2. ή εάν πληρούνται οι προϋποθέσεις της παραγράφου 1.2.2. για το δείγμα C.
 3.2. Η συμμόρφωση αμφισβητείται
 Ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, η συμμόρφωση προβολέων μαζικής παραγωγής αμφισβητείται και καλείται ο κατασκευαστής να τροποποιήσει την παραγωγή του ώστε να πληροί τις απαιτήσεις (ευθυγράμμιση), εάν οι αποκλίσεις των μετρουμένων τιμών των προβολέων είναι:
 3.2.1.1. δείγμα D
 D2:
 στην περίπτωση του C2
 ένας προβολέας
 άνω του
 0 τοις εκατό
 αλλά
 όχι άνω του
 20 τοις εκατό
 ένας προβολέας
 όχι άνω του
 20 τοις εκατό
 3.2.1.2. ή εάν δεν πληρούνται οι προϋποθέσεις της παραγράφου 1.2.2. για το δείγμα C.
 3.3. Ανάκληση έγκρισης
 Η συμμόρφωση αμφισβητείται και εφαρμόζεται η παράγραφος 11 εάν, ακολουθώντας τη διαδικασία δειγματοληψίας που παρουσιάζεται στην εικόνα 1 του παρόντος παραρτήματος, οι αποκλίσεις των μετρουμένων τιμών επί των προβολέων είναι:
 3.3.1. δείγμα C
 C3:
 ένας προβολέας
 όχι άνω του
 20 τοις εκατό
 ένας προβολέας
 άνω του
 20 τοις εκατό
 C4:
 και οι δύο προβολείς
 άνω του
 20 τοις εκατό
 3.3.2. Δείγμα D
 D3:
 στην περίπτωση του C2
 ένας προβολέας
 0 ή άνω του
 0 τοις εκατό
 ένας προβολέας
 άνω του
 20 τοις εκατό
 3.3.3. ή εάν δεν πληρούνται οι προϋποθέσεις της παραγράφου 1.2.2. για τα δείγματα C και D.
 4. ΑΛΛΑΓΗ ΤΗΣ ΚΑΤΑΚΟΡΥΦΗΣ ΘΕΣΗΣ ΤΗΣ ΓΡΑΜΜΗΣ ΑΚΡΟΥ
 Όσον αφορά την επαλήθευση της αλλαγής στην κατακόρυφη θέση της γραμμής άκρου υπό την επίδραση της θερμότητας, εφαρμόζεται η ακόλουθη διαδικασία:
 Ένας από τους προβολείς του δείγματος Α, μετά τη διαδικασία δειγματοληψίας της εικόνας 1 του παρόντος παραρτήματος, δοκιμάζεται σύμφωνα με τη διαδικασία που περιγράφεται στην παράγραφο 2.1. του παραρτήματος 4, αφού υποβληθεί τρεις συνεχείς φορές στον κύκλο


text:
που περιγράφεται στην παράγραφο 2.2.2. του παραρτήματος 4.
 Ο προβολέας θεωρείται αποδεκτός εάν το Δr δεν υπερβαίνει το 1,5 mrad.
 Εάν η τιμή αυτή υπερβαίνει το 1,5 mrad αλλά δεν είναι μεγαλύτερη των 2,0 mrad, ο δεύτερος προβολέας του δείγματος Α υποβάλλεται στη δοκιμή, μετά την οποία ο μέσος όρος των απολύτων τιμών που καταγράφονται και για τα δύο δείγματα δεν πρέπει να υπερβαίνει το 1,5 mrad.
 Ωστόσο, εάν η τιμή αυτή του 1,5 mrad του δείγματος Α δεν τηρείται, οι δύο προβολείς του δείγματος Β υποβάλλονται στην ίδια διαδικασία και η τιμή Δr για έκαστο εξ αυτών δεν πρέπει να υπερβαίνει το 1,5 mrad.
 (1) Βλ. υποσημείωση 11 του κειμένου του παρόντος κανονισμού
 ΠΑΡΑΡΤΗΜΑ 8
 ΕΠΙΣΚΟΠΗΣΗ ΤΩΝ ΧΡΟΝΙΚΩΝ ΔΙΑΣΤΗΜΑΤΩΝ ΛΕΙΤΟΥΡΓΙΑΣ ΟΣΟΝ ΑΦΟΡΑ ΤΗ ΔΟΚΙΜΗ ΣΤΑΘΕΡΟΤΗΤΑΣ ΤΗΣ ΦΩΤΟΜΕΤΡΙΚΗΣ ΕΠΙΔΟΣΗΣ
 Συντομογραφίες:
 P:
 φανός δέσμης διασταύρωσης
 D:
 φανός δέσμης πορείας (D1 + D2 σημαίνει δύο δέσμες πορείας)
 F:
 πρόσθιος φανός ομίχλης
 :
 σημαίνει κύκλο 15 λεπτών σβηστό και 5 λεπτών αναμμένο.
 Οι ακόλουθοι ομαδοποιημένοι προβολείς και πρόσθιοι φανοί ομίχλης και τα πρόσθετα σύμβολα σήμανσης κατηγορίας Β παρατίθενται ως παραδείγματα και δεν είναι εξαντλητικά.
 1.
 P ή D ή F (HC ή HR ή B)
 2.
 P+D (HCR) ή P+D1+D2 (HCR HR)
 3.
 P+D (HC/R) ή P+D1+D2 (HC/R HR)
 4.
 P+F (HC B)
 5.
 P+F (HC B/) ή HC/B
 6.
 D+F (HR B) ή D1+D2+F (HR HR B)
 7.
 D+F (HR B/) ή D1+D2+F (HR HR B/)
 8.
 P+D+F (HCR B) ή P+D1+D2+F (HCR HR B)
 9.
 P+D+F (HC/R B) ή P+D1+D2+F (HC/R HR B)
 10.
 P+D+F (HCR B/) ή P+D1+D2+F (HCR HR B/)
 11.
 P+D+F (HC/R B/) ή P+D1+D2+F (HC/R HR B/)


text:
 30.12.2015
 EL
 Επίσημη Εφημερίδα της Ευρωπαϊκής Ένωσης
 L 344/15
 ΑΠΌΦΑΣΗ αριθ. 1/2015 ΤΗΣ ΜΕΙΚΤΉΣ ΕΠΙΤΡΟΠΉΣ ΕΕ-ΑΝΔΌΡΑΣ
 της 11ης Δεκεμβρίου 2015
 για την αντικατάσταση του προσαρτήματος της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας [2015/2468]
 Η ΜΕΙΚΤΗ ΕΠΙΤΡΟΠΗ,
 Έχοντας υπόψη τη συμφωνία μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας (1), και ιδίως το άρθρο 11,
 Εκτιμώντας τα ακόλουθα:
 (1)
 Το άρθρο 11 της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας («η συμφωνία») παραπέμπει στο προσάρτημα σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας («το προσάρτημα»).
 (2)
 Το άρθρο 17 παράγραφος 8 της συμφωνίας ορίζει ότι η μεικτή επιτροπή μπορεί να αποφασίσει να τροποποιήσει τις διατάξεις του εν λόγω προσαρτήματος.
 (3)
 Προκειμένου να βελτιωθεί η ασφάλεια δικαίου για τις επιχειρήσεις και να διασφαλιστεί η ομοιόμορφη εφαρμογή από αμφότερα τα μέρη, κρίνεται αναγκαίο να τροποποιηθεί το προσάρτημα, ώστε να ληφθούν υπόψη οι εξελίξεις των κανόνων καταγωγής στο πανευρωμεσογειακό περιφερειακό πλαίσιο μέσω της περιφερειακής σύμβασης για πανευρωμεσογειακούς προτιμησιακούς κανόνες καταγωγής (2) («η σύμβαση»).
 (4)
 Προκειμένου να διασφαλιστεί η εύρυθμη λειτουργία της συμφωνίας, θα πρέπει η μεικτή επιτροπή να αντικαταστήσει πλήρως το προσάρτημα με νέα έκδοση που να ενσωματώνει σε ενιαίο κείμενο όλες τις εν λόγω διατάξεις, ώστε να διευκολυνθεί το έργο των χρηστών και των τελωνειακών διοικήσεων,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το προσάρτημα της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας αντικαθίσταται από το κείμενο του παραρτήματος της παρούσας απόφασης.
 Άρθρο 2
 Η παρούσα απόφαση αρχίζει να ισχύει την ημερομηνία της έκδοσής της.
 Εφαρμόζεται από την 1η Ιανουαρίου 2016.
 Βρυξέλλες, 11 Δεκεμβρίου 2015.
 Για τη μεικτή επιτροπή
 Η Πρόεδρος
 Maria UBACH
 (1) ΕΕ L 374 της 31.12.1990, σ. 16.
 (2) ΕΕ L 54 της 26.2.2013, σ. 4.
 ΠΑΡΑΡΤΗΜΑ
 Προσάρτημα σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας
 ΠΙΝΑΚΑΣ ΠΕΡΙΕΧΟΜΕΝΩΝ
 ΤΙΤΛΟΣ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ»
 Άρθρο 2
 Γενικοί όροι
 Άρθρο 3
 Διμερής σώρευση καταγωγής
 Άρθρο 4
 Εξ ολοκλήρου παραγόμενα προϊόντα
 Άρθρο 5
 Επαρκώς επεξεργασμένα ή μεταποιημένα προϊόντα
 Άρθρο 6
 Ανεπαρκής επεξεργασία ή μεταποίηση
 Άρθρο 7
 Μονάδα χαρακτηρισμού
 Άρθρο 8
 Συνδυασμοί εμπορευμάτων
 Άρθρο 9
 Ουδέτερα στοιχεία
 ΤΙΤΛΟΣ III
 ΕΔΑΦΙΚΕΣ ΑΠΑΙΤΗΣΕΙΣ
 Άρθρο 10
 Αρχή της εδαφικότητας
 Άρθρο 11
 Απευθείας μεταφορά
 Άρθρο 12
 Εκθέσεις
 ΤΙΤΛΟΣ IV
 ΕΠΙΣΤΡΟΦΗ ΔΑΣΜΩΝ Ή ΑΠΑΛΛΑΓΗ ΑΠΟ ΔΑΣΜΟΥΣ
 Άρθρο 13
 Απαγόρευση επιστροφής δασμών ή απαλλαγής από δασμούς
 ΤΙΤΛΟΣ V
 ΠΙΣΤΟΠΟΙΗΤΙΚΟ ΚΑΤΑΓΩΓΗΣ
 Άρθρο 14
 Γενικοί όροι
 Άρθρο 15
 Διαδικασία έκδοσης πιστοποιητικού κυκλοφορίας EUR.1
 Άρθρο 16
 Εκ των υστέρων έκδοση πιστοποιητικού κυκλοφορίας EUR.1
 Άρθρο 17
 Έκδοση αντιγράφου του πιστοποιητικού κυκλοφορίας ΕUR.1
 Άρθρο 18
 Έκδοση πιστοποιητικού κυκλοφορίας EUR.1 βάσει προηγουμένως εκδοθέντος ή συνταχθέντος


text:
πιστοποιητικού καταγωγής
 Άρθρο 19
 Λογιστικός διαχωρισμός
 Άρθρο 20
 Όροι για τη σύνταξη δήλωσης τόπου καταγωγής
 Άρθρο 21
 Εγκεκριμένος εξαγωγέας
 Άρθρο 22
 Ισχύς του πιστοποιητικού καταγωγής
 Άρθρο 23
 Κατάθεση πιστοποιητικού καταγωγής
 Άρθρο 24
 Απαλλαγή από την υποχρέωση προσκόμισης πιστοποιητικού καταγωγής
 Άρθρο 25
 Δικαιολογητικά έγγραφα
 Άρθρο 26
 Φύλαξη του πιστοποιητικού καταγωγής και των δικαιολογητικών εγγράφων
 Άρθρο 27
 Διαφορές και λάθη εκτύπωσης
 Άρθρο 28
 Ποσά εκφρασμένα σε ευρώ
 ΤΙΤΛΟΣ VI
 ΜΕΘΟΔΟΙ ΔΙΟΙΚΗΤΙΚΗΣ ΣΥΝΕΡΓΑΣΙΑΣ
 Άρθρο 29
 Διοικητική συνεργασία
 Άρθρο 30
 Έλεγχος των πιστοποιητικών καταγωγής
 Άρθρο 31
 Διευθέτηση διαφορών
 Άρθρο 32
 Κυρώσεις
 Άρθρο 33
 Ελεύθερες ζώνες
 ΤΙΤΛΟΣ VII
 ΘΕΟΥΤΑ ΚΑΙ ΜΕΛΙΓΙΑ
 Άρθρο 34
 Εφαρμογή του προσαρτήματος
 Άρθρο 35
 Ειδικοί όροι
 ΤΙΤΛΟΣ VIII
 ΤΕΛΙΚΕΣ ΔΙΑΤΑΞΕΙΣ
 Άρθρο 36
 Τροποποιήσεις του προσαρτήματος
 Κατάλογος παραρτημάτων
 Παράρτημα I:
 Επεξηγηματικές σημειώσεις για τον πίνακα του παραρτήματος II
 Παράρτημα II:
 Πίνακας των επεξεργασιών ή μεταποιήσεων επί μη καταγόμενων υλών που προσδίδουν τον χαρακτήρα του καταγόμενου προϊόντος
 Παράρτημα III:
 Υποδείγματα του πιστοποιητικού κυκλοφορίας EUR.1 και της αίτησης για την έκδοση πιστοποιητικού κυκλοφορίας EUR.1
 Παράρτημα IV:
 Κείμενο της δήλωσης τόπου καταγωγής
 Κοινές δηλώσεις
 Κοινή δήλωση για τη Δημοκρατία του Αγίου Μαρίνου
 Κοινή δήλωση για την αναθεώρηση των κανόνων καταγωγής που περιέχονται στο προσάρτημα σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας
 ΤΙΤΛΟΣ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 Για τους σκοπούς του παρόντος προσαρτήματος, ισχύουν οι ακόλουθοι ορισμοί:
 α) «κατασκευή ή παρασκευή»: κάθε μορφή επεξεργασίας ή μεταποίησης, συμπεριλαμβανομένης της συναρμολόγησης ή ακόμη και ειδικών εργασιών·
 β) «ύλη»: κάθε συστατικό, πρώτη ύλη, κατασκευαστικό στοιχείο, μέρος κ.λπ., που χρησιμοποιείται για την κατασκευή του προϊόντος·
 γ) «προϊόν»: το προϊόν που έχει κατασκευαστεί, ακόμη και αν πρόκειται να χρησιμοποιηθεί αργότερα σε άλλη κατασκευαστική εργασία·
 δ) «εμπορεύματα»: τόσο οι ύλες όσο και τα προϊόντα·
 ε) «δασμολογητέα αξία»: η αξία που προσδιορίζεται βάσει της συμφωνίας του 1994 περί της εφαρμογής του άρθρου VII της Γενικής Συμφωνίας Δασμών και Εμπορίου·
 στ) «τιμή εκ του εργοστασίου»: η εργοστασιακή τιμή που καταβάλλεται για το προϊόν στον κατασκευαστή, στην επιχείρηση του οποίου διενεργήθηκε η τελευταία επεξεργασία ή μεταποίηση στο μέρος, υπό τον όρο ότι η τιμή περιλαμβάνει την αξία όλων των υλών που χρησιμοποιήθηκαν, αφού αφαιρεθούν όλοι οι εσωτερικοί φόροι οι οποίοι επεστράφησαν, ή είναι δυνατόν να επιστραφούν, κατά την εξαγωγή του παραχθέντος προϊόντος·
 ζ) «αξία υλών»: η δασμολογητέα αξία κατά τη στιγμή εισαγωγής των μη καταγόμενων υλών που χρησιμοποιήθηκαν ή, εάν αυτή δεν είναι γνωστή και δεν είναι δυνατόν να διαπιστωθεί, η πρώτη επαληθεύσιμη τιμή που καταβάλλεται για τις ύλες στο μέρος εξαγωγής·
 η) «αξία καταγόμενων υλών»: η αξία τέτοιων υλών όπως περιγράφεται στο στοιχείο ζ), που εφαρμόζεται κατ' αναλογία·
 θ) «προστιθέμενη αξία»: η τιμή εκ του εργοστασίου, αφού αφαιρεθεί η δασμολογητέα αξία εκάστης των ενσωματωθεισών υλών που κατάγονται από το άλλο μέρος στο οποίο εφαρμόζεται σώρευση ή, αν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η πρώτη επαληθεύσιμη τιμή που καταβάλλεται για τις ύλες στο μέρος εξαγωγής·
 ι) «κεφάλαια» και «κλάσεις»: τα κεφάλαια και οι κλάσεις (τετραψήφιοι κωδικοί) που χρησιμοποιούνται στην ονοματολογία, η οποία αποτελεί το εναρμονισμένο σύστημα


text:
περιγραφής και κωδικοποίησης εμπορευμάτων, που αναφέρεται στο παρόν προσάρτημα ως «Εναρμονισμένο Σύστημα» ή «ΕΣ»·
 ια) «υπαγόμενος»: ο όρος αναφέρεται στην κατάταξη προϊόντος ή ύλης σε μια συγκεκριμένη κλάση·
 ιβ) «αποστολή»: τα προϊόντα που είτε αποστέλλονται ταυτόχρονα από κάποιον εξαγωγέα σε κάποιον παραλήπτη ή καλύπτονται από ένα μόνο έγγραφο μεταφοράς, το οποίο καλύπτει τη μεταφορά τους από τον εξαγωγέα στον παραλήπτη ή, όταν δεν υπάρχει τέτοιο έγγραφο, από ένα μόνο τιμολόγιο·
 ιγ) «εδάφη»: τα εδάφη, περιλαμβανομένων των χωρικών υδάτων·
 ιδ) «μέρος»: ένα, περισσότερα ή όλα τα κράτη μέλη της Ευρωπαϊκής Ένωσης, η Ευρωπαϊκή Ένωση ή η Ανδόρα·
 ιε) «τελωνειακές αρχές»: όσον αφορά την Ευρωπαϊκή Ένωση, κάθε τελωνειακή αρχή των κρατών μελών της Ευρωπαϊκής Ένωσης.
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ»
 Άρθρο 2
 Γενικοί όροι
 Για την εφαρμογή του άρθρου 11 παράγραφος 1 της συμφωνίας, τα ακόλουθα προϊόντα θεωρούνται προϊόντα καταγωγής ενός μέρους:
 α)
 τα προϊόντα που παράγονται εξ ολοκλήρου σε ένα μέρος κατά την έννοια του άρθρου 4·
 β)
 τα προϊόντα που παράγονται σε ένα μέρος και περιέχουν ύλες που δεν έχουν παραχθεί εξ ολοκλήρου σ' αυτό, υπό την προϋπόθεση ότι οι ύλες αυτές έχουν υποστεί, στο εν λόγω μέρος, επαρκή επεξεργασία ή μεταποίηση κατά την έννοια του άρθρου 5.
 Άρθρο 3
 Διμερής σώρευση καταγωγής
 Παρά τις διατάξεις του άρθρου 2, οι ύλες καταγωγής ενός από τα μέρη θεωρούνται ως ύλες καταγωγής του άλλου μέρους όταν ενσωματώνονται σε προϊόν που παράγεται σ' αυτό. Τα προϊόντα αυτά δεν απαιτείται να έχουν υποστεί επαρκή επεξεργασία ή μεταποίηση, υπό την προϋπόθεση ότι η επεξεργασία ή μεταποίηση που διεξήχθη υπερβαίνει τις εργασίες που αναφέρονται στο άρθρο 6.
 Άρθρο 4
 Εξ ολοκλήρου παραγόμενα προϊόντα
 1. Θεωρούνται εξ ολοκλήρου παραγόμενα προϊόντα σε ένα μέρος:
 α)
 τα ορυκτά προϊόντα τα εξορυσσόμενα από το έδαφός του ή από τον θαλάσσιο ή ωκεάνιο πυθμένα του·
 β)
 τα φυτικά προϊόντα τα συγκομιζόμενα σ' αυτό·
 γ)
 τα ζώντα ζώα τα γεννώμενα και εκτρεφόμενα σ' αυτό·
 δ)
 τα προϊόντα τα προερχόμενα από ζώντα ζώα, τα οποία εκτρέφονται σ' αυτό·
 ε)
 τα προϊόντα της θήρας ή αλιείας που ασκείται σ' αυτό·
 στ)
 τα προϊόντα της θαλάσσιας αλιείας και άλλα προϊόντα, που λαμβάνονται από τη θάλασσα εκτός των χωρικών υδάτων του μέρους εξαγωγής με τα πλοία του·
 ζ)
 τα προϊόντα τα παραγόμενα επί των πλοίων-εργοστασίων του αποκλειστικά από προϊόντα που αναφέρονται στο στοιχείο στ)·
 η)
 τα μεταχειρισμένα είδη που συγκεντρώνονται σ' αυτό και τα οποία μπορούν να χρησιμοποιηθούν μόνο για την ανάκτηση πρώτων υλών·
 θ)
 τα απόβλητα και απορρίμματα που προέρχονται από μεταποιητικές εργασίες οι οποίες πραγματοποιούνται σ' αυτό·
 ι)
 τα προϊόντα που εξορύσσονται από τον πυθμένα ή το υπέδαφος των θαλασσών που βρίσκονται εκτός των χωρικών υδάτων του, υπό την προϋπόθεση ότι το οικείο μέρος έχει αποκλειστικά δικαιώματα εκμετάλλευσης του πυθμένα ή του υπεδάφους·
 ια)
 τα εμπορεύματα τα παραγόμενα σ' αυτό αποκλειστικά από προϊόντα που αναφέρονται στα στοιχεία α) έως ι).
 2. Οι όροι «πλοία του» και «πλοίων-εργοστασίων του» στην παράγραφο 1 στοιχεία στ) και ζ) αφορούν μόνο τα πλοία και τα πλοία-εργοστάσια τα οποία:
 α)
 είναι νηολογημένα ή εγγεγραμμένα


text:
σε κράτος μέλος της Ευρωπαϊκής Ένωσης ή στην Ανδόρα·
 β)
 φέρουν τη σημαία κράτους μέλους της Ευρωπαϊκής Ένωσης ή της Ανδόρας·
 γ)
 ανήκουν, κατά ποσοστό 50 % τουλάχιστον, σε υπηκόους των κρατών μελών της Ευρωπαϊκής Ένωσης ή της Ανδόρας, ή σε εταιρεία που έχει την έδρα της σε κράτος μέλος της Ευρωπαϊκής Ένωσης ή στην Ανδόρα, της οποίας ο διαχειριστής ή οι διαχειριστές, ο πρόεδρος του διοικητικού ή του εποπτικού συμβουλίου και η πλειονότητα των μελών των εν λόγω συμβουλίων είναι υπήκοοι των κρατών μελών της Ευρωπαϊκής Ένωσης ή της Ανδόρας και της οποίας, επιπλέον, σε περίπτωση προσωπικών εταιρειών ή εταιρειών περιορισμένης ευθύνης, το ήμισυ τουλάχιστον του κεφαλαίου ανήκει σε κράτη μέλη της Ευρωπαϊκής Ένωσης ή στην Ανδόρα ή σε δημόσιους οργανισμούς ή σε υπηκόους των εν λόγω μερών·
 δ)
 των οποίων ο κυβερνήτης και οι αξιωματικοί είναι υπήκοοι των κρατών μελών της Ευρωπαϊκής Ένωσης ή της Ανδόρας
 και
 ε)
 το πλήρωμα των οποίων αποτελείται, σε αναλογία 75 % τουλάχιστον, από υπηκόους κράτους μέλους της Ευρωπαϊκής Ένωσης ή της Ανδόρας.
 Άρθρο 5
 Επαρκώς επεξεργασμένα ή μεταποιημένα προϊόντα
 1. Για τους σκοπούς του άρθρου 2, προϊόντα που δεν έχουν παραχθεί εξ ολοκλήρου θεωρείται ότι υπέστησαν επαρκή επεξεργασία ή μεταποίηση, όταν πληρούνται οι όροι του πίνακα που περιλαμβάνεται στο παράρτημα II του παρόντος προσαρτήματος.
 Οι εν λόγω όροι αναφέρουν την επεξεργασία ή τη μεταποίηση που πρέπει να υποστούν οι μη καταγόμενες ύλες οι οποίες χρησιμοποιούνται για την κατασκευή των προϊόντων αυτών και εφαρμόζονται μόνο σε σχέση με τις ύλες αυτές. Συνεπώς, αν ένα προϊόν, που έχει αποκτήσει τον χαρακτήρα καταγωγής πληρώντας τους όρους που καθορίζονται στον πίνακα για το προϊόν αυτό, χρησιμοποιείται για την κατασκευή ενός άλλου προϊόντος, οι όροι που ισχύουν για το προϊόν στο οποίο τούτο ενσωματώνεται δεν ισχύουν και ως προς αυτό, και δεν λαμβάνονται υπόψη οι μη καταγόμενες ύλες που χρησιμοποιήθηκαν, ενδεχομένως, για την κατασκευή του.
 2. Παρά τις διατάξεις της παραγράφου 1, οι μη καταγόμενες ύλες οι οποίες, σύμφωνα με τους όρους που καθορίζονται στον πίνακα του παραρτήματος II του παρόντος προσαρτήματος, δεν πρέπει να χρησιμοποιούνται για την κατασκευή του εν λόγω προϊόντος μπορούν, ωστόσο, να χρησιμοποιηθούν υπό την προϋπόθεση ότι:
 α)
 η συνολική τους αξία δεν υπερβαίνει το 10 % της τιμής εκ του εργοστασίου του προϊόντος·
 β)
 με την εφαρμογή της παρούσας παραγράφου δεν σημειώνεται υπέρβαση των ποσοστών που περιέχονται στον πίνακα για τη μέγιστη αξία των μη καταγόμενων υλών.
 3. Οι παράγραφοι 1 και 2 εφαρμόζονται με την επιφύλαξη των διατάξεων του άρθρου 6.
 Άρθρο 6
 Ανεπαρκής επεξεργασία ή μεταποίηση
 1. Με την επιφύλαξη της παραγράφου 2, οι ακόλουθες εργασίες θεωρούνται ανεπαρκής επεξεργασία ή μεταποίηση για την απόκτηση του χαρακτήρα των καταγόμενων προϊόντων, ανεξάρτητα από το αν πληρούνται οι απαιτήσεις του άρθρου 5:
 α)
 οι εργασίες που αποσκοπούν στη διατήρηση των προϊόντων σε καλή κατάσταση κατά τη μεταφορά και αποθήκευσή τους·
 β)
 οι διαιρέσεις και συνενώσεις δεμάτων·
 γ)
 το πλύσιμο, το καθάρισμα· η αφαίρεση σκόνης, οξειδίων, ελαίων, χρωμάτων ή άλλων επικαλύψεων·
 δ)
 το σιδέρωμα ή πρεσσάρισμα κλωστοϋφαντουργικών ειδών·
 ε)
 οι απλές εργασίες βαφής και


text:
στίλβωσης·
 στ)
 η αποφλοίωση, η μερική ή ολική λεύκανση ρυζιού, η στίλβωση και το γυάλισμα δημητριακών και ρυζιού·
 ζ)
 οι εργασίες για τον χρωματισμό ζάχαρης ή την κατασκευή κύβων ζάχαρης·
 η)
 η αφαίρεση του φλοιού, των πυρήνων ή του κελύφους φρούτων, καρπών και λαχανικών·
 θ)
 το ακόνισμα, η απλή λείανση ή ο απλός τεμαχισμός·
 ι)
 το κοσκίνισμα, η διαλογή, η ταξινόμηση, η κατάταξη, η διαβάθμιση, ο συνδυασμός (συμπεριλαμβανομένης της σύνθεσης συνδυασμού ειδών)·
 ια)
 η απλή τοποθέτηση σε φιάλες, κονσέρβες, φιαλίδια, σάκους, θήκες, κουτιά ή η στερέωση σε σανίδες ή πλάκες ή κάθε άλλη απλή εργασία συσκευασίας·
 ιβ)
 η επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων στα προϊόντα ή στη συσκευασία τους·
 ιγ)
 η απλή ανάμειξη προϊόντων, έστω και διαφορετικού είδους·
 ιδ)
 η ανάμειξη της ζάχαρης με οποιαδήποτε άλλη ύλη·
 ιε)
 η απλή συνένωση τμημάτων ειδών για την κατασκευή πλήρους είδους ή η αποσυναρμολόγηση προϊόντων στα συστατικά τους μέρη·
 ιστ)
 ο συνδυασμός δύο ή περισσοτέρων από τις εργασίες που αναφέρονται στα στοιχεία α) έως ιε)·
 ιζ)
 η σφαγή ζώων.
 2. Όλες οι εργασίες που διενεργούνται σε ένα μέρος σε συγκεκριμένο προϊόν εξετάζονται από κοινού όταν πρόκειται να οριστεί αν η πραγματοποιηθείσα επεξεργασία ή μεταποίηση του προϊόντος αυτού πρέπει να θεωρηθεί ανεπαρκής κατά την έννοια της παραγράφου 1.
 Άρθρο 7
 Μονάδα χαρακτηρισμού
 1. Η μονάδα χαρακτηρισμού για την εφαρμογή των διατάξεων του παρόντος προσαρτήματος συνίσταται σε ένα συγκεκριμένο προϊόν, το οποίο θεωρείται ως η μονάδα βάσης για τον προσδιορισμό της κατάταξης σύμφωνα με την ονοματολογία του Εναρμονισμένου Συστήματος.
 Συνεπώς:
 α)
 όταν ένα προϊόν αποτελούμενο από ομάδα ή από σύνολο συναρμολογηθέντων ειδών κατατάσσεται, σύμφωνα με το Εναρμονισμένο Σύστημα, σε μία μόνον κλάση, το όλον αποτελεί τη μονάδα χαρακτηρισμού·
 β)
 όταν μια αποστολή αποτελείται από ορισμένα πανομοιότυπα προϊόντα που κατατάσσονται στην ίδια κλάση του Εναρμονισμένου Συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των διατάξεων του παρόντος προσαρτήματος.
 2. Όταν, κατ' εφαρμογή του γενικού κανόνα 5 του Εναρμονισμένου Συστήματος, η συσκευασία κατατάσσεται με το προϊόν που περιέχει, τότε πρέπει να θεωρούνται ότι αποτελούν σύνολο, για τον προσδιορισμό της καταγωγής.
 Άρθρο 8
 Συνδυασμοί εμπορευμάτων
 Κατά την έννοια του γενικού κανόνα 3 του Εναρμονισμένου Συστήματος, οι συνδυασμοί εμπορευμάτων θεωρούνται ως καταγόμενα προϊόντα όταν όλα τα συστατικά μέρη τους είναι καταγόμενα. Ωστόσο, συνδυασμός εμπορευμάτων αποτελούμενος από προϊόντα καταγόμενα και μη θεωρείται στο σύνολό του καταγόμενος, υπό τον όρο ότι η αξία των μη καταγόμενων προϊόντων δεν υπερβαίνει το 15 % της τιμής εκ του εργοστασίου του συνδυασμού.
 Άρθρο 9
 Ουδέτερα στοιχεία
 Για να προσδιοριστεί αν ένα προϊόν είναι προϊόν καταγωγής, δεν είναι αναγκαίο να καθορίζεται η καταγωγή των κατωτέρω στοιχείων που χρησιμοποιούνται, ενδεχομένως, για την παραγωγή του:
 α)
 της ενέργειας και των καυσίμων·
 β)
 των εγκαταστάσεων και του εξοπλισμού·
 γ)
 των μηχανημάτων και εργαλείων·
 δ)
 των προϊόντων που δεν υπεισέρχονται και δεν πρόκειται να υπεισέλθουν στην τελική σύνθεση του προϊόντος.
 ΤΙΤΛΟΣ III
 ΕΔΑΦΙΚΕΣ ΑΠΑΙΤΗΣΕΙΣ
 Άρθρο 10
 Αρχή της εδαφικότητας
 1. Με την επιφύλαξη του άρθρου 3 και της παραγράφου 3 του παρόντος άρθρου, οι όροι του τίτλου II σχετικά με


text:
την απόκτηση του χαρακτήρα καταγωγής πρέπει να πληρούνται ανελλιπώς από τα μέρη.
 2. Εάν καταγόμενα εμπορεύματα, που έχουν εξαχθεί από ένα μέρος προς άλλη χώρα, επανεισαχθούν, πρέπει να θεωρούνται, με την επιφύλαξη του άρθρου 3, ως μη καταγόμενα, εκτός αν μπορεί να αποδειχθεί κατά τρόπο ικανοποιητικό για τις τελωνειακές αρχές ότι:
 α)
 τα επανεισαγόμενα εμπορεύματα είναι τα ίδια με τα εμπορεύματα που εξήχθησαν· και
 β)
 τα επανεισαγόμενα εμπορεύματα δεν έχουν υποστεί καμία εργασία πέραν εκείνων που είναι αναγκαίες για τη διατήρησή τους σε καλή κατάσταση, ενόσω βρίσκονταν στην εν λόγω χώρα ή κατά την εξαγωγή τους.
 3. Η απόκτηση του χαρακτήρα καταγωγής σύμφωνα με τους όρους του τίτλου II δεν επηρεάζεται από ενδεχόμενη επεξεργασία ή μεταποίηση που πραγματοποιήθηκε εκτός του μέρους επί υλών, οι οποίες είχαν εξαχθεί από το μέρος και στη συνέχεια επανεισήχθησαν, υπό την προϋπόθεση:
 α)
 ότι οι εξαχθείσεςύλες είχαν παραχθεί εξ ολοκλήρου στο μέρος ή είχαν υποστεί σ' αυτό, πριν από την εξαγωγή τους, επεξεργασία ή μεταποίηση πέραν των εργασιών που αναφέρονται στο άρθρο 6· και
 β)
 ότι μπορεί να αποδειχθεί κατά τρόπο ικανοποιητικό για τις τελωνειακές αρχές ότι:
 i)
 τα επανεισαγόμενα εμπορεύματα προέκυψαν από την επεξεργασία ή τη μεταποίηση των υλών που εξήχθησαν· και
 ii)
 η συνολική προστιθέμενη αξία που αποκτήθηκε εκτός του μέρους με την εφαρμογή των διατάξεων του παρόντος άρθρου δεν υπερβαίνει το 10 % της τιμής εκ του εργοστασίου του τελικού προϊόντος, στο οποίο ζητείται να αποδοθεί ο χαρακτήρας καταγωγής.
 4. Για την εφαρμογή της παραγράφου 3, οι όροι που αναφέρονται στον τίτλο II και αφορούν την απόκτηση του χαρακτήρα καταγωγής, δεν ισχύουν όσον αφορά τις επεξεργασίες ή μεταποιήσεις που πραγματοποιούνται εκτός του μέρους. Ωστόσο, όταν για τη διαπίστωση του χαρακτήρα καταγωγής του τελικού προϊόντος, εφαρμόζεται κανόνας που παρατίθεται στον πίνακα του παραρτήματος II του παρόντος προσαρτήματος και καθορίζει τη μέγιστη αξία όλων των μη καταγόμενων υλών, η συνολική αξία των μη καταγόμενων υλών που ενσωματώνονται στο έδαφος του οικείου μέρους, μαζί με τη συνολική προστιθέμενη αξία που αποκτήθηκε εκτός του μέρους κατ' εφαρμογή των διατάξεων του παρόντος άρθρου, δεν πρέπει να υπερβαίνει το προβλεπόμενο ποσοστό.
 5. Για την εφαρμογή των διατάξεων των παραγράφων 3 και 4, ως «συνολική προστιθέμενη αξία» νοείται το σύνολο του κόστους που προκύπτει εκτός του μέρους, συμπεριλαμβανομένης της αξίας των υλών που ενσωματώνονται εκεί.
 6. Οι διατάξεις των παραγράφων 3 και 4 δεν εφαρμόζονται όσον αφορά τα προϊόντα που δεν πληρούν τους όρους που προβλέπονται στον πίνακα του παραρτήματος II του παρόντος προσαρτήματος και τα οποία μπορεί να θεωρηθεί ότι έχουν υποστεί επαρκή επεξεργασία ή μεταποίηση μόνον κατ' εφαρμογή των γενικών αξιών του άρθρου 5 παράγραφος 2.
 7. Οι επεξεργασίες ή μεταποιήσεις που καλύπτονται από τις διατάξεις του παρόντος άρθρου και πραγματοποιούνται εκτός του μέρους, πραγματοποιούνται υπό τους όρους του καθεστώτος τελειοποίησης προς επανεισαγωγή ή παρόμοιων καθεστώτων.
 Άρθρο 11
 Απευθείας μεταφορά
 1. Η προτιμησιακή μεταχείριση που προβλέπεται από την παρούσα συμφωνία εφαρμόζεται μόνο στα προϊόντα που πληρούν τις απαιτήσεις του παρόντος προσαρτήματος και μεταφέρονται απευθείας μεταξύ των μερών. Ωστόσο, προϊόντα που αποτελούν μία και μόνον αποστολή μπορούν να


text:
μεταφερθούν μέσω άλλων εδαφών με, ενδεχομένως, μεταφόρτωση ή προσωρινή αποθήκευση σ' αυτό το έδαφος, υπό τον όρο ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και ότι δεν υφίστανται εκεί άλλες εργασίες εκτός από την εκφόρτωση, την επαναφόρτωση ή οποιαδήποτε άλλη εργασία που αποβλέπει στη διατήρησή τους σε καλή κατάσταση.
 2. Για να αποδειχθεί ότι πληρούνται οι όροι που αναφέρονται στην παράγραφο 1, προσκομίζεται στις τελωνειακές αρχές του μέρους εισαγωγής:
 α)
 ενιαίο έγγραφο μεταφοράς που καλύπτει τη διέλευση από το μέρος εξαγωγής μέσω της χώρας διαμετακόμισης· ή
 β)
 βεβαίωση που χορηγείται από τις τελωνειακές αρχές της χώρας διαμετακόμισης και η οποία:
 i)
 παρέχει ακριβή περιγραφή των προϊόντων·
 ii)
 αναφέρει τις ημερομηνίες εκφόρτωσης και επαναφόρτωσης των προϊόντων και, εφόσον συντρέχει περίπτωση, τα ονόματα των πλοίων ή των άλλων μεταφορικών μέσων που χρησιμοποιήθηκαν·
 και
 iii)
 πιστοποιεί τις συνθήκες υπό τις οποίες τα προϊόντα παρέμειναν στη χώρα διαμετακόμισης·
 γ)
 ή, ελλείψει αυτών, οποιοδήποτε αποδεικτικό έγγραφο.
 Άρθρο 12
 Εκθέσεις
 1. Προϊόντα καταγωγής ή καταγόμενα προϊόντα που αποστέλλονται για να συμμετάσχουν σε έκθεση σε χώρα άλλη από ένα από τα μέρη και πωλούνται μετά την έκθεση για να εισαχθούν σε ένα από τα μέρη εμπίπτουν, κατά την εισαγωγή, στις διατάξεις της παρούσας συμφωνίας, υπό τον όρο ότι αποδεικνύεται στις τελωνειακές αρχές κατά ικανοποιητικό τρόπο ότι:
 α)
 κάποιος εξαγωγέας απέστειλε τα εν λόγω προϊόντα από ένα από τα μέρη στη χώρα στην οποία πραγματοποιήθηκε η έκθεση και τα εξέθεσε εκεί·
 β)
 ο εν λόγω εξαγωγέας πώλησε ή διέθεσε τα εν λόγω προϊόντα σε παραλήπτη σε ένα από τα μέρη·
 γ)
 τα προϊόντα απεστάλησαν, κατά τη διάρκεια της έκθεσης ή αμέσως μετά, στην κατάσταση στην οποία είχαν αποσταλεί στην έκθεση· και
 δ)
 τα προϊόντα, από τη στιγμή που απεστάλησαν στην έκθεση, δεν χρησιμοποιήθηκαν για σκοπούς άλλους εκτός από την επίδειξή τους στη συγκεκριμένη έκθεση.
 2. Πιστοποιητικό καταγωγής πρέπει να εκδίδεται ή να συντάσσεται σύμφωνα με τις διατάξεις του τίτλου V και να υποβάλλεται στις τελωνειακές αρχές του μέρους εισαγωγής κατά τον συνήθη τρόπο. Στο πιστοποιητικό αναγράφεται το όνομα και η διεύθυνση της έκθεσης. Είναι δυνατόν να ζητηθούν, όπου κρίνεται αναγκαίο, συμπληρωματικές έγγραφες αποδείξεις σχετικά με τις συνθήκες υπό τις οποίες εκτέθησαν τα προϊόντα.
 3. Η παράγραφος 1 ισχύει για κάθε έκθεση εμπορικού, βιομηχανικού, γεωργικού ή βιοτεχνικού χαρακτήρα, εμποροπανήγυρη ή παρόμοια δημόσια εκδήλωση που δεν διοργανώνεται για ιδιωτικούς σκοπούς σε καταστήματα ή εμπορικούς χώρους με σκοπό την πώληση αλλοδαπών προϊόντων και κατά τη διάρκεια της οποίας τα προϊόντα παραμένουν υπό τελωνειακό έλεγχο.
 ΤΙΤΛΟΣ IV
 ΕΠΙΣΤΡΟΦΗ ΔΑΣΜΩΝ Ή ΑΠΑΛΛΑΓΗ ΑΠΟ ΔΑΣΜΟΥΣ
 Άρθρο 13
 Απαγόρευση επιστροφής δασμών ή απαλλαγής από δασμούς
 1. Οι μη καταγόμενες ύλες που χρησιμοποιούνται για την κατασκευή προϊόντων καταγωγής ενός από τα μέρη για τις οποίες εκδίδεται ή συντάσσεται πιστοποιητικό καταγωγής σύμφωνα με τις διατάξεις του τίτλου V δεν αποτελούν, στα μέρη, αντικείμενο επιστροφής δασμών ή απαλλαγής από δασμούς οποιουδήποτε είδους.
 2. Η απαγόρευση της παραγράφου 1 εφαρμόζεται σε κάθε ρύθμιση για επιστροφή, διαγραφή ή μη καταβολή, πλήρη ή μερική, δασμών ή επιβαρύνσεων ισοδυνάμου αποτελέσματος, που επιβάλλονται στην επικράτεια


text:
ενός από τα μέρη, σε ύλες που χρησιμοποιήθηκαν για την κατασκευή, σε περίπτωση που αυτή η επιστροφή, η διαγραφή ή η μη καταβολή εφαρμόζεται ρητά ή στην πράξη, όταν τα προϊόντα που παράγονται από τις εν λόγω ύλες εξάγονται και όχι όταν προορίζονται για την εθνική κατανάλωση.
 3. Ο εξαγωγέας προϊόντων που καλύπτονται από πιστοποιητικό καταγωγής πρέπει να είναι έτοιμος να υποβάλει ανά πάσα στιγμή, αν ζητηθεί από τις τελωνειακές αρχές, όλα τα κατάλληλα έγγραφα που αποδεικνύουν ότι δεν έχει επιτραπεί επιστροφή, όσον αφορά τις μη καταγόμενες ύλες που χρησιμοποιήθηκαν για την κατασκευή των σχετικών προϊόντων, και ότι όλοι οι δασμοί ή επιβαρύνσεις ισοδυνάμου αποτελέσματος που αντιστοιχούν σ' αυτές τις ύλες έχουν πράγματι καταβληθεί.
 4. Οι διατάξεις των παραγράφων 1, 2 και 3 εφαρμόζονται επίσης για τη συσκευασία κατά την έννοια του άρθρου 7 παράγραφος 2 και τους συνδυασμούς εμπορευμάτων κατά την έννοια του άρθρου 8, όταν αυτά δεν αποτελούν είδη καταγωγής.
 5. Οι διατάξεις των παραγράφων 1 έως 4 εφαρμόζονται μόνο για τις ύλες που καλύπτονται από το παρόν προσάρτημα.
 ΤΙΤΛΟΣ V
 ΠΙΣΤΟΠΟΙΗΤΙΚΟ ΚΑΤΑΓΩΓΗΣ
 Άρθρο 14
 Γενικοί όροι
 1. Τα προϊόντα καταγωγής ενός από τα μέρη υπάγονται, κατά την εισαγωγή τους στην επικράτεια του άλλου μέρους, στις διατάξεις της παρούσας συμφωνίας, εφόσον προσκομισθεί ένα από τα ακόλουθα πιστοποιητικά καταγωγής:
 α)
 πιστοποιητικό κυκλοφορίας EUR.1, υπόδειγμα του οποίου παρατίθεται στο παράρτημα III του παρόντος προσαρτήματος·
 β)
 στις περιπτώσεις που ορίζονται στο άρθρο 20 παράγραφος 1, δήλωση («δήλωση τόπου καταγωγής»), που αναγράφει ο εξαγωγέας στο τιμολόγιο, στο δελτίο παράδοσης ή σε κάθε άλλο εμπορικό έγγραφο που περιγράφει τα σχετικά προϊόντα με επαρκείς λεπτομέρειες, ώστε να είναι δυνατή η εξακρίβωση της ταυτότητάς τους. Το κείμενο της δήλωσης του τόπου καταγωγής περιλαμβάνεται στο παράρτημα IV του παρόντος προσαρτήματος.
 2. Κατά παρέκκλιση από την παράγραφο 1, τα προϊόντα καταγωγής, κατά την έννοια του παρόντος προσαρτήματος, εμπίπτουν, στις περιπτώσεις που αναφέρονται στο άρθρο 24, στις διατάξεις της παρούσας συμφωνίας, χωρίς να είναι αναγκαία η υποβολή κανενός από τα πιστοποιητικά καταγωγής της παραγράφου 1 του παρόντος άρθρου.
 Άρθρο 15
 Διαδικασία έκδοσης πιστοποιητικού κυκλοφορίας EUR.1
 1. Το πιστοποιητικό κυκλοφορίας EUR.1 εκδίδεται από τις τελωνειακές αρχές του μέρους εξαγωγής έπειτα από γραπτή αίτηση που υποβάλλεται από τον εξαγωγέα ή, υπ' ευθύνη του εξαγωγέα, από τον εξουσιοδοτημένο αντιπρόσωπό του.
 2. Για τον σκοπό αυτό, ο εξαγωγέας ή ο εξουσιοδοτημένος αντιπρόσωπός του συμπληρώνουν το πιστοποιητικό κυκλοφορίας EUR.1 και το έντυπο αίτησης, υποδείγματα των οποίων παρατίθενται στο παράρτημα III του παρόντος προσαρτήματος. Τα εν λόγω έντυπα συμπληρώνονται σε μία από τις γλώσσες στις οποίες έχει συνταχθεί η παρούσα συμφωνία, σύμφωνα με τις διατάξεις του εθνικού δικαίου της χώρας εξαγωγής. Αν τα έντυπα είναι χειρόγραφα, συμπληρώνονται με μελάνι και ευανάγνωστους χαρακτήρες. Η περιγραφή των προϊόντων πρέπει να αναγράφεται στο πλαίσιο που προορίζεται γι' αυτόν τον σκοπό χωρίς να παρεμβάλλονται κενά διάστιχα. Όταν το πλαίσιο δεν συμπληρώνεται πλήρως, σύρεται οριζόντια γραμμή κάτω από την τελευταία γραμμή της περιγραφής και διαγραμμίζεται ο κενός χώρος.
 3. Ο εξαγωγέας που ζητά την έκδοση πιστοποιητικού κυκλοφορίας EUR.1 είναι σε θέση να υποβάλει, ανά πάσα στιγμή, αν του ζητηθεί


text:
από τις τελωνειακές αρχές του μέρους εξαγωγής στο οποίο εκδίδεται το πιστοποιητικό κυκλοφορίας EUR.1, κάθε κατάλληλο έγγραφο για την απόδειξη του χαρακτήρα καταγωγής των σχετικών προϊόντων καθώς και της τήρησης των λοιπών όρων του παρόντος προσαρτήματος.
 4. Με την επιφύλαξη της παραγράφου 5, το πιστοποιητικό κυκλοφορίας EUR.1 εκδίδεται από τις τελωνειακές αρχές κράτους μέλους της Ευρωπαϊκής Ένωσης ή της Ανδόρας, αν τα σχετικά προϊόντα μπορούν να θεωρηθούν προϊόντα καταγόμενα από την Ευρωπαϊκή Ένωση ή την Ανδόρα και πληρούν τις λοιπές απαιτήσεις του παρόντος προσαρτήματος.
 5. Οι τελωνειακές αρχές που εκδίδουν τα πιστοποιητικά κυκλοφορίας EUR.1 λαμβάνουν όλα τα αναγκαία μέτρα για την επαλήθευση του χαρακτήρα καταγωγής των προϊόντων και της τήρησης των λοιπών απαιτήσεων του παρόντος προσαρτήματος. Για τον σκοπό αυτό, έχουν το δικαίωμα να ζητήσουν την προσκόμιση κάθε αποδεικτικού στοιχείου και να διενεργήσουν ελέγχους των λογιστικών βιβλίων του εξαγωγέα καθώς και οποιονδήποτε άλλο έλεγχο κρίνουν αναγκαίο. Εξασφαλίζουν επίσης την ορθή συμπλήρωση των εντύπων που αναφέρονται στην παράγραφο 2. Ιδίως, ελέγχουν αν το πλαίσιο που προορίζεται για την περιγραφή των προϊόντων έχει συμπληρωθεί κατά τρόπο που να αποκλείει οποιαδήποτε πιθανότητα δολίων προσθηκών.
 6. Η ημερομηνία έκδοσης του πιστοποιητικού κυκλοφορίας EUR.1 αναγράφεται στη θέση 11 του πιστοποιητικού.
 7. Το πιστοποιητικό κυκλοφορίας EUR.1 εκδίδεται από τις τελωνειακές αρχές και τίθεται στη διάθεση του εξαγωγέα, μόλις πραγματοποιηθεί ή βεβαιωθεί η πραγματική εξαγωγή.
 Άρθρο 16
 Εκ των υστέρων έκδοση πιστοποιητικού κυκλοφορίας EUR.1
 1. Κατά παρέκκλιση από το άρθρο 15 παράγραφος 7, το πιστοποιητικό κυκλοφορίας EUR.1 μπορεί, σε εξαιρετικές περιπτώσεις, να εκδοθεί μετά την εξαγωγή των προϊόντων τα οποία αφορά, αν:
 α)
 δεν είχε εκδοθεί κατά τη στιγμή της εξαγωγής συνεπεία λαθών, ακουσίων παραλείψεων ή ειδικών περιστάσεων· ή
 β)
 αποδεικνύεται κατά τρόπο ικανοποιητικό στις τελωνειακές αρχές ότι εκδόθηκε πιστοποιητικό κυκλοφορίας EUR.1, το οποίο δεν έγινε δεκτό κατά την εισαγωγή για τεχνικούς λόγους.
 2. Για την εφαρμογή της παραγράφου 1, ο εξαγωγέας αναφέρει στην αίτησή του τον τόπο και την ημερομηνία εξαγωγής των προϊόντων τα οποία αφορά το πιστοποιητικό κυκλοφορίας EUR.1, καθώς και τους λόγους για τους οποίους υποβάλλει την αίτηση.
 3. Οι τελωνειακές αρχές μπορούν να εκδώσουν εκ των υστέρων πιστοποιητικό κυκλοφορίας EUR.1, μόνον αφού επαληθεύσουν ότι τα στοιχεία που περιέχονται στην αίτηση του εξαγωγέα συμφωνούν με εκείνα του αντίστοιχου φακέλου.
 4. Τα πιστοποιητικά κυκλοφορίας EUR.1 που εκδίδονται εκ των υστέρων φέρουν την ακόλουθη φράση στην αγγλική γλώσσα:
 «ISSUED RETROSPECTIVELY».
 5. Η φράση που αναφέρεται στην παράγραφο 4 εγγράφεται στη θέση 7 του πιστοποιητικού κυκλοφορίας EUR.1.
 Άρθρο 17
 Έκδοση αντιγράφου του πιστοποιητικού κυκλοφορίας ΕUR.1
 1. Σε περίπτωση κλοπής, απώλειας ή καταστροφής ενός πιστοποιητικού κυκλοφορίας EUR.1, ο εξαγωγέας μπορεί να ζητήσει, από τις τελωνειακές αρχές που το εξέδωσαν, αντίγραφο που συμπληρώνεται βάσει των εγγράφων εξαγωγής που έχουν στην κατοχή τους οι τελωνειακές αρχές.
 2. Το αντίγραφο που εκδίδεται κατ' αυτόν τον τρόπο φέρει την ακόλουθη ένδειξη στην αγγλική γλώσσα:
 «DUPLICATE».
 3. Η ένδειξη που αναφέρεται στην παράγραφο 2 εγγράφεται στη θέση 7 του αντιγράφου πιστοποιητικού κυκλοφορίας EUR.1.
 4. Το αντίγραφο, που φέρει την ημερομηνία έκδοσης του πρωτότυπου πιστοποιητικού κυκλοφορίας EUR.1, αρχίζει να ισχύει από την εν λόγω


text:
ημερομηνία.
 Άρθρο 18
 Έκδοση πιστοποιητικού κυκλοφορίας EUR.1 βάσει προηγουμένως εκδοθέντος ή συνταχθέντος πιστοποιητικού καταγωγής
 Όταν προϊόντα καταγωγής υποβάλλονται σε έλεγχο εκ μέρους τελωνείου στην επικράτεια ενός από τα μέρη, είναι δυνατή η αντικατάσταση του πρωτοτύπου πιστοποιητικού καταγωγής από ένα ή περισσότερα πιστοποιητικά κυκλοφορίας EUR.1 με σκοπό την αποστολή όλων ή ορισμένων από τα εν λόγω προϊόντα αλλού εντός της επικράτειας ενός από τα μέρη. Το πιστοποιητικό ή τα πιστοποιητικά αντικατάστασης EUR.1 εκδίδονται από το τελωνείο στον έλεγχο του οποίου υποβάλλονται τα προϊόντα.
 Άρθρο 19
 Λογιστικός διαχωρισμός
 1. Όταν η διατήρηση χωριστών αποθεμάτων καταγόμενων και μη καταγόμενων, πανομοιότυπων και εναλλασσόμενων υλών, συνεπάγεται υψηλό κόστος ή σημαντικά προβλήματα, οι τελωνειακές αρχές δύνανται, μετά από γραπτή αίτηση των ενδιαφερομένων, να επιτρέπουν την εφαρμογή της μεθόδου του λεγόμενου «λογιστικού διαχωρισμού» («η μέθοδος») για τη διαχείριση αυτών των αποθεμάτων.
 2. Η μέθοδος πρέπει να μπορεί να διασφαλίσει ότι, για συγκεκριμένη περίοδο αναφοράς, ο αριθμός των παραγόμενων προϊόντων που θα ήταν δυνατό να θεωρηθούν ως «καταγόμενα» είναι ο ίδιος με αυτόν που θα είχε προκύψει αν είχε υπάρξει φυσικός διαχωρισμός των αποθεμάτων.
 3. Οι τελωνειακές αρχές δύνανται να εξαρτούν την παροχή της άδειας της παραγράφου 1 από την πλήρωση των όρων που κρίνονται αναγκαίοι.
 4. Η μέθοδος εφαρμόζεται, η δε εφαρμογή της καταγράφεται, βάσει των γενικά αποδεκτών λογιστικών αρχών που ισχύουν στη χώρα κατασκευής του προϊόντος.
 5. Ο δικαιούχος της μεθόδου μπορεί να εκδίδει ή να ζητεί την έκδοση πιστοποιητικών καταγωγής, κατά περίπτωση, για την ποσότητα των προϊόντων που δύνανται να θεωρούνται ως καταγόμενα. Κατόπιν αιτήματος των τελωνειακών αρχών, ο δικαιούχος υποβάλλει δήλωση για τον τρόπο διαχείρισης των ποσοτήτων.
 6. Οι τελωνειακές αρχές παρακολουθούν τη χρήση της άδειας και δύνανται να την ανακαλούν, εφόσον ο δικαιούχος τη χρησιμοποιεί κατά μη δέοντα τρόπο ή δεν πληροί οποιονδήποτε από τους λοιπούς όρους που παρατίθενται στο παρόν προσάρτημα.
 Άρθρο 20
 Όροι για τη σύνταξη δήλωσης τόπου καταγωγής
 1. Η δήλωση τόπου καταγωγής που αναφέρεται στο άρθρο 14 παράγραφος 1 στοιχείο β) μπορεί να συντάσσεται:
 α)
 από εγκεκριμένο εξαγωγέα κατά την έννοια του άρθρου 21· ή
 β)
 από οποιονδήποτε εξαγωγέα για κάθε αποστολή που αποτελείται από ένα ή περισσότερα δέματα, τα οποία περιέχουν καταγόμενα προϊόντα, των οποίων η συνολική αξία δεν υπερβαίνει τα 6 000 ευρώ.
 2. Με την επιφύλαξη της παραγράφου 3, δήλωση τόπου καταγωγής μπορεί να συντάσσεται αν τα συγκεκριμένα προϊόντα είναι δυνατόν να θεωρηθούν προϊόντα καταγωγής Ευρωπαϊκής Ένωσης ή Ανδόρας και πληρούν τις λοιπές απαιτήσεις του παρόντος προσαρτήματος.
 3. Ο εξαγωγέας που συντάσσει δήλωση τόπου καταγωγής είναι σε θέση ανά πάσα στιγμή να προσκομίσει, αν του ζητηθεί από τις τελωνειακές αρχές του μέρους εξαγωγής, όλα τα κατάλληλα έγγραφα που αποδεικνύουν τον χαρακτήρα καταγωγής των εν λόγω προϊόντων καθώς και την τήρηση των λοιπών απαιτήσεων του παρόντος προσαρτήματος.
 4. Η δήλωση τόπου καταγωγής συμπληρώνεται από τον εξαγωγέα με δακτυλογράφηση, με επίθεση σφραγίδας ή με εκτύπωση στο τιμολόγιο, στο δελτίο αποστολής ή σε άλλο εμπορικό έγγραφο της δήλωσης, της οποίας το κείμενο παρατίθεται στο παράρτημα IV του παρόντος προσαρτήματος, σε μία από τις γλώσσες που αναφέρονται στο εν λόγω


text:
παράρτημα και σύμφωνα με τις διατάξεις της εθνικής νομοθεσίας της χώρας εξαγωγής. Αν η δήλωση είναι χειρόγραφη, πρέπει να συντάσσεται με μελάνι και με ευανάγνωστους χαρακτήρες.
 5. Οι δηλώσεις τόπου καταγωγής φέρουν σε πρωτότυπο την ιδιόχειρη υπογραφή του εξαγωγέα. Ωστόσο, ένας εγκεκριμένος κατά την έννοια του άρθρου 21 εξαγωγέας δεν απαιτείται να υπογράφει τέτοιες δηλώσεις, υπό την προϋπόθεση της έγγραφης δέσμευσής του προς τις τελωνειακές αρχές του μέρους εξαγωγής ότι αποδέχεται πλήρως την ευθύνη για κάθε δήλωση τόπου καταγωγής στο όνομά του, ως εάν να την είχε υπογράψει ιδιοχείρως.
 6. Η δήλωση τόπου καταγωγής μπορεί να συντάσσεται από τον εξαγωγέα κατά την εξαγωγή των προϊόντων τα οποία αφορά ή μετά την εξαγωγή, υπό τον όρο ότι αυτή προσκομίζεται στη χώρα εισαγωγής το αργότερο δύο έτη μετά την εισαγωγή των προϊόντων τα οποία αφορά.
 Άρθρο 21
 Εγκεκριμένος εξαγωγέας
 1. Οι τελωνειακές αρχές του μέρους εξαγωγής μπορούν να επιτρέπουν σε κάθε εξαγωγέα («εγκεκριμένος εξαγωγέας»), ο οποίος πραγματοποιεί συχνά εξαγωγές προϊόντων βάσει του παρόντος προσαρτήματος, να συντάσσει δηλώσεις τόπου καταγωγής ανεξάρτητα από την αξία των σχετικών προϊόντων. Ο εξαγωγέας που ζητά τέτοια άδεια παρέχει κατά τρόπο ικανοποιητικό στις τελωνειακές αρχές όλες τις εγγυήσεις που είναι αναγκαίες για την επαλήθευση του χαρακτήρα καταγωγής των προϊόντων καθώς και της εκπλήρωσης των λοιπών απαιτήσεων του παρόντος προσαρτήματος.
 2. Οι τελωνειακές αρχές μπορούν να υπάγουν τη χορήγηση του καθεστώτος εγκεκριμένου εξαγωγέα σε οποιεσδήποτε προϋποθέσεις κρίνουν αναγκαίες.
 3. Οι τελωνειακές αρχές χορηγούν στον εγκεκριμένο εξαγωγέα αριθμό άδειας του τελωνείου ο οποίος αναγράφεται στη δήλωση τόπου καταγωγής.
 4. Οι τελωνειακές αρχές παρακολουθούν τη χρήση της άδειας από τον εγκεκριμένο εξαγωγέα.
 5. Οι τελωνειακές αρχές μπορούν να ανακαλούν την άδεια ανά πάσα στιγμή. Την ανακαλούν όταν ο εγκεκριμένος εξαγωγέας δεν παρέχει πλέον τις εγγυήσεις που αναφέρονται στην παράγραφο 1, δεν πληροί πλέον τους όρους που αναφέρονται στην παράγραφο 2 ή δεν χρησιμοποιεί ορθά την άδεια.
 Άρθρο 22
 Ισχύς του πιστοποιητικού καταγωγής
 1. Το πιστοποιητικό καταγωγής ισχύει για τέσσερις μήνες από την ημερομηνία έκδοσης στο μέρος εξαγωγής και κατατίθεται εντός της προθεσμίας αυτής στις τελωνειακές αρχές του μέρους εισαγωγής.
 2. Τα πιστοποιητικά καταγωγής που κατατίθενται στις τελωνειακές αρχές του μέρους εισαγωγής μετά τη λήξη της προθεσμίας υποβολής που προβλέπεται στην παράγραφο 1 είναι δυνατόν να γίνονται δεκτά για την εφαρμογή του προτιμησιακού καθεστώτος, όταν η αδυναμία κατάθεσης των εν λόγω πιστοποιητικών εντός της καθορισμένης προθεσμίας οφείλεται σε εξαιρετικές περιστάσεις.
 3. Σε άλλες περιπτώσεις εκπρόθεσμης κατάθεσης, οι τελωνειακές αρχές του μέρους εισαγωγής μπορούν να αποδέχονται τα πιστοποιητικά καταγωγής, όταν τα προϊόντα έχουν προσκομιστεί πριν από την εν λόγω τελική ημερομηνία.
 Άρθρο 23
 Κατάθεση πιστοποιητικού καταγωγής
 Τα πιστοποιητικά καταγωγής υποβάλλονται στις τελωνειακές αρχές του μέρους εισαγωγής σύμφωνα με τις διαδικασίες που ισχύουν στη εν λόγω χώρα. Οι εν λόγω αρχές μπορούν να ζητήσουν μετάφραση του πιστοποιητικού καταγωγής. Έχουν επίσης τη δυνατότητα να ζητούν να συνοδεύεται η διασάφηση εισαγωγής από δήλωση του εισαγωγέα με την οποία να βεβαιώνεται ότι τα προϊόντα πληρούν τους όρους που απαιτούνται για την εφαρμογή της συμφωνίας.
 Άρθρο 24
 Απαλλαγή από την υποχρέωση προσκόμισης πιστοποιητικού καταγωγής
 1. Γίνονται δεκτά ως


text:
καταγόμενα προϊόντα, χωρίς να απαιτείται η κατάθεση πιστοποιητικού καταγωγής, τα προϊόντα που αποστέλλονται υπό μορφή μικροδεμάτων μεταξύ ιδιωτών ή που περιέχονται στις προσωπικές αποσκευές ταξιδιωτών, υπό την προϋπόθεση ότι τα προϊόντα αυτά δεν εισάγονται στο πλαίσιο εμπορικών συναλλαγών και δηλώνονται ως πληρούντα τις προϋποθέσεις του παρόντος προσαρτήματος και εφόσον δεν υπάρχει καμία αμφιβολία ως προς την ειλικρίνεια της σχετικής δήλωσης. Στην περίπτωση προϊόντων που αποστέλλονται ταχυδρομικώς, η δήλωση αυτή μπορεί να αναγράφεται στις δηλώσεις CN22/CN23 ή σε φύλλο χαρτιού που προσαρτάται στο εν λόγω έγγραφο.
 2. Θεωρούνται ως στερούμενες εμπορικού χαρακτήρα οι εισαγωγές που παρουσιάζουν ευκαιριακό χαρακτήρα και αφορούν μόνο προϊόντα προσωπικής χρήσης των παραληπτών, των ταξιδιωτών ή των οικογενειών τους, εάν είναι προφανές, λόγω της φύσης και της ποσότητας των προϊόντων, ότι δεν έχουν εμπορικό σκοπό.
 3. Περαιτέρω, η συνολική αξία των εν λόγω προϊόντων δεν πρέπει να υπερβαίνει τα 500 ευρώ στις περιπτώσεις μικροδεμάτων ή τα 1 200 ευρώ για τα προϊόντα που αποτελούν μέρος των προσωπικών αποσκευών των ταξιδιωτών.
 Άρθρο 25
 Δικαιολογητικά έγγραφα
 Τα έγγραφα που αναφέρονται στο άρθρο 15 παράγραφος 3 και στο άρθρο 20 παράγραφος 3 και τα οποία χρησιμοποιούνται για να αποδείξουν ότι τα προϊόντα που καλύπτονται από πιστοποιητικό κυκλοφορίας EUR.1 ή από δήλωση τόπου καταγωγής μπορούν να θεωρηθούν προϊόντα καταγωγής ενός από τα μέρη και ότι πληρούν τις λοιπές απαιτήσεις του παρόντος προσαρτήματος, είναι δυνατόν να περιλαμβάνουν, μεταξύ άλλων, τα εξής:
 α)
 άμεση απόδειξη των διαδικασιών παραγωγής των σχετικών εμπορευμάτων τις οποίες έχει εφαρμόσει ο εξαγωγέας ή ο προμηθευτής και οι οποίες περιλαμβάνονται π.χ. στα λογιστικά του βιβλία ή στα εσωτερικά λογιστικά του στοιχεία·
 β)
 έγγραφα τα οποία αποδεικνύουν τον χαρακτήρα καταγωγής των υλών που χρησιμοποιήθηκαν και τα οποία εκδόθηκαν ή συντάχθηκαν στην επικράτεια ενός από τα σχετικά μέρη όπου τα εν λόγω έγγραφα χρησιμοποιούνται σύμφωνα με το εθνικό δίκαιο·
 γ)
 έγγραφα που αποδεικνύουν ότι η επεξεργασία ή η μεταποίηση των υλών πραγματοποιήθηκε σε ένα από τα σχετικά μέρη και τα οποία εκδόθηκαν ή συντάχθηκαν σε ένα από τα σχετικά μέρη, όπου τα εν λόγω έγγραφα χρησιμοποιούνται σύμφωνα με το εθνικό δίκαιο·
 δ)
 πιστοποιητικά κυκλοφορίας EUR.1 ή δηλώσεις καταγωγής που αποδεικνύουν τον χαρακτήρα καταγωγής των υλών που χρησιμοποιήθηκαν, τα οποία εκδόθηκαν ή συντάχθηκαν σε ένα από τα σχετικά μέρη σύμφωνα με το παρόν προσάρτημα·
 ε)
 κατάλληλα αποδεικτικά στοιχεία για την επεξεργασία ή τη μεταποίηση που έχει πραγματοποιηθεί εκτός της επικράτειας του σχετικού μέρους, κατ' εφαρμογή του άρθρου 11, τα οποία αποδεικνύουν ότι οι απαιτήσεις του εν λόγω άρθρου έχουν ικανοποιηθεί.
 Άρθρο 26
 Φύλαξη του πιστοποιητικού καταγωγής και των δικαιολογητικών εγγράφων
 1. Ο εξαγωγέας που ζητεί την έκδοση πιστοποιητικού κυκλοφορίας EUR.1 φυλάσσει επί τρία τουλάχιστον έτη τα έγγραφα που αναφέρονται στο άρθρο 15 παράγραφος 3.
 2. Ο εξαγωγέας που συντάσσει δήλωση τόπου καταγωγής φυλάσσει επί τρία τουλάχιστον έτη αντίγραφο της εν λόγω δήλωσης τόπου καταγωγής, καθώς και τα έγγραφα που αναφέρονται στο άρθρο 20 παράγραφος 3.
 3. Οι τελωνειακές αρχές του μέρους εξαγωγής που εκδίδουν πιστοποιητικό κυκλοφορίας EUR.1 φυλάσσουν επί τρία τουλάχιστον έτη το έντυπο αίτησης που αναφέρεται στο άρθρο 15 παράγραφος 2.
 4.


text:
Οι τελωνειακές αρχές του μέρους εισαγωγής φυλάσσουν επί τρία τουλάχιστον έτη τα πιστοποιητικά κυκλοφορίας EUR.1 και τις δηλώσεις τόπου καταγωγής που υποβάλλονται σ' αυτές.
 Άρθρο 27
 Διαφορές και λάθη εκτύπωσης
 1. Η διαπίστωση μικροδιαφορών μεταξύ των δηλώσεων που αναγράφονται στο πιστοποιητικό καταγωγής και εκείνων που αναγράφονται στο έγγραφο που υποβάλλεται στο τελωνείο για τη διεκπεραίωση των διατυπώσεων εισαγωγής των προϊόντων δεν συνεπάγεται, από μόνη της, την ακυρότητα του πιστοποιητικού καταγωγής, εάν αποδεικνύεται δεόντως ότι το εν λόγω έγγραφο πράγματι αντιστοιχεί στα προσκομισθέντα προϊόντα.
 2. Προφανή λάθη εκτύπωσης, όπως τα τυπογραφικά λάθη στο πιστοποιητικό καταγωγής, δεν θα πρέπει να συνεπάγονται την απόρριψη του εν λόγω εγγράφου, αν τα σφάλματα αυτά δεν είναι τέτοια που να δημιουργούν αμφιβολίες ως προς την ορθότητα των δηλώσεων του εν λόγω εγγράφου.
 Άρθρο 28
 Ποσά εκφρασμένα σε ευρώ
 1. Για την εφαρμογή των διατάξεων του άρθρου 20 παράγραφος 1 στοιχείο β) και του άρθρου 24 παράγραφος 3 σε περιπτώσεις όπου τα προϊόντα τιμολογούνται σε νόμισμα διαφορετικό από το ευρώ, καθένα από τα μέρη καθορίζει ετησίως ποσά σε εθνικά νομίσματα των οικείων χωρών που ισοδυναμούν με τα ποσά σε ευρώ.
 2. Μια αποστολή επωφελείται από τις διατάξεις του άρθρου 20 παράγραφος 1 στοιχείο β) ή του άρθρου 24 παράγραφος 3, με αναφορά στο νόμισμα στο οποίο εκδίδεται το τιμολόγιο, σύμφωνα με το ποσό που έχει καθορίσει η σχετική χώρα.
 3. Τα ποσά που εκφράζονται στο εθνικό νόμισμα μιας συγκεκριμένης χώρας ισούνται με το ισόποσο, στο εθνικό νόμισμα αυτής της χώρας, των ποσών που εκφράζονται σε ευρώ την πρώτη εργάσιμη ημέρα του Οκτωβρίου. Τα ποσά ανακοινώνονται στην Ευρωπαϊκή Επιτροπή έως τις 15 Οκτωβρίου και ισχύουν από την 1η Ιανουαρίου του επόμενου έτους. Η Ευρωπαϊκή Επιτροπή κοινοποιεί σε όλες τις ενδιαφερόμενες χώρες τα σχετικά ποσά.
 4. Κάθε χώρα μπορεί να στρογγυλοποιεί προς τα πάνω ή προς τα κάτω το ποσό που προκύπτει από τη μετατροπή του ποσού που εκφράζεται σε ευρώ στο εθνικό της νόμισμα. Το στρογγυλοποιημένο ποσό δεν μπορεί να διαφέρει από το ποσό που προκύπτει από τη μετατροπή κατά περισσότερο από 5 %. Κάθε χώρα μπορεί να διατηρεί αμετάβλητο το ισόποσο ποσού εκφρασμένου σε ευρώ στο εθνικό της νόμισμα, εφόσον, κατά τη στιγμή της ετήσιας αναπροσαρμογής που προβλέπεται στην παράγραφο 3, η μετατροπή του εν λόγω ποσού πριν από τη στρογγυλοποίηση οδηγεί σε αύξηση μικρότερη από 15 % του ισόποσου σε εθνικό νόμισμα. Το ισόποσο σε εθνικό νόμισμα μπορεί να διατηρείται αμετάβλητο, αν η μετατροπή οδηγεί σε μείωση της ισοδύναμης αξίας.
 5. Τα ποσά που εκφράζονται σε ευρώ επανεξετάζονται από τη μεικτή επιτροπή κατόπιν αιτήματος οποιουδήποτε μέρους. Κατά τη διενέργεια της εν λόγω επανεξέτασης, η μεικτή επιτροπή εξετάζει αν είναι ευκταία η διατήρηση των συνεπειών των σχετικών ορίων με πραγματικούς όρους. Για τον σκοπό αυτό, μπορεί να αποφασίσει να τροποποιήσει τα ποσά που εκφράζονται σε ευρώ.
 ΤΙΤΛΟΣ VI
 ΜΕΘΟΔΟΙ ΔΙΟΙΚΗΤΙΚΗΣ ΣΥΝΕΡΓΑΣΙΑΣ
 Άρθρο 29
 Διοικητική συνεργασία
 1. Οι τελωνειακές αρχές των μερών διαβιβάζουν η μία στην άλλη, μέσω της Ευρωπαϊκής Επιτροπής, τα υποδείγματα των αποτυπωμάτων των σφραγίδων που χρησιμοποιούν οι τελωνειακές υπηρεσίες τους για την έκδοση των πιστοποιητικών


text:
κυκλοφορίας EUR.1 και τις διευθύνσεις των τελωνειακών αρχών που είναι αρμόδιες για τον έλεγχο των εν λόγω πιστοποιητικών και των δηλώσεων τόπου καταγωγής.
 2. Για να διασφαλιστεί η ορθή εφαρμογή του παρόντος προσαρτήματος, τα μέρη παρέχουν αμοιβαία συνδρομή, μέσω των αρμόδιων τελωνειακών αρχών, για τον έλεγχο της γνησιότητας των πιστοποιητικών κυκλοφορίας EUR.1, των δηλώσεων καταγωγής και της ακρίβειας των πληροφοριών που περιέχονται στα εν λόγω έγγραφα.
 Άρθρο 30
 Έλεγχος των πιστοποιητικών καταγωγής
 1. Ο μεταγενέστερος έλεγχος των πιστοποιητικών καταγωγής πραγματοποιείται δειγματοληπτικά ή κάθε φορά που οι τελωνειακές αρχές του μέρους εισαγωγής έχουν εύλογες αμφιβολίες ως προς τη γνησιότητα των εγγράφων αυτών, ως προς τον χαρακτήρα καταγωγής των σχετικών προϊόντων ή την τήρηση των λοιπών απαιτήσεων του παρόντος προσαρτήματος.
 2. Για την εφαρμογή των διατάξεων της παραγράφου 1, οι τελωνειακές αρχές του μέρους εισαγωγής επιστρέφουν το πιστοποιητικό κυκλοφορίας EUR.1 και το τιμολόγιο, αν έχει υποβληθεί, τη δήλωση τόπου καταγωγής ή αντίγραφο των εν λόγω εγγράφων στις τελωνειακές αρχές του μέρους εξαγωγής, αναφέροντας, κατά περίπτωση, τους λόγους του αιτήματος ελέγχου. Προς επίρρωση του αιτήματος μεταγενέστερου ελέγχου, παρέχονται όλα τα έγγραφα και όλες οι πληροφορίες που έχουν συγκεντρωθεί και που υποδεικνύουν ότι οι πληροφορίες που αναγράφονται στο πιστοποιητικό καταγωγής είναι ανακριβείς.
 3. Ο έλεγχος διενεργείται από τις τελωνειακές αρχές του μέρους εξαγωγής. Για τον σκοπό αυτό, αυτές έχουν το δικαίωμα να ζητήσουν την προσκόμιση κάθε αποδεικτικού στοιχείου και να διενεργήσουν ελέγχους των λογιστικών βιβλίων του εξαγωγέα καθώς και οποιονδήποτε άλλο έλεγχο κρίνουν αναγκαίο.
 4. Αν οι τελωνειακές αρχές του μέρους εισαγωγής αποφασίσουν να αναστείλουν την προτιμησιακή μεταχείριση για τα συγκεκριμένα προϊόντα, εν αναμονή των αποτελεσμάτων του ελέγχου, επιτρέπουν στον εισαγωγέα να παραλάβει τα προϊόντα, με την επιφύλαξη λήψης κάθε προληπτικού μέτρου που κρίνεται αναγκαίο.
 5. Οι τελωνειακές αρχές που ζητούν τη διενέργεια του ελέγχου ενημερώνονται για τα αποτελέσματα του ελέγχου αυτού το ταχύτερο δυνατόν. Στα εν λόγω αποτελέσματα αναφέρεται σαφώς αν τα έγγραφα είναι γνήσια και αν τα σχετικά προϊόντα είναι δυνατόν να θεωρηθούν προϊόντα καταγωγής ενός από τα μέρη και αν πληρούν τους λοιπούς όρους του παρόντος προσαρτήματος.
 6. Εάν, σε περίπτωση εύλογων αμφιβολιών, δεν δοθεί απάντηση εντός δέκα μηνών από την ημερομηνία υποβολής του αιτήματος ελέγχου ή εάν η απάντηση δεν περιλαμβάνει επαρκείς πληροφορίες για τη διαπίστωση της γνησιότητας του εν λόγω εγγράφου ή της πραγματικής καταγωγής των προϊόντων, οι αιτούσες τελωνειακές αρχές αρνούνται, εκτός εκτάκτων περιστάσεων, το ευεργέτημα των προτιμήσεων.
 Άρθρο 31
 Διευθέτηση διαφορών
 Όταν ανακύπτουν διαφορές σε σχέση με τους ελέγχους του άρθρου 30, οι οποίες δεν μπορούν να διευθετηθούν μεταξύ των τελωνειακών αρχών που ζητούν τον έλεγχο και των τελωνειακών αρχών που είναι υπεύθυνες για τη διενέργεια του εν λόγω ελέγχου, υποβάλλονται στη μεικτή επιτροπή. Όταν προκύπτουν διαφορές πλην εκείνων που αφορούν τους ελέγχους του άρθρου 30, οι οποίες εγείρουν ζητήματα ως προς την ερμηνεία του παρόντος προσαρτήματος, υποβάλλονται στη μεικτή επιτροπή.
 Σε κάθε περίπτωση, οι διαφορές μεταξύ του εισαγωγέα και των τελωνειακών αρχών του μέρους εισαγωγής διευθετούνται βάσει της νομοθεσίας της εν λόγω χώρας.
 Άρθρο 32
 Κυρώσεις
 Επιβάλλονται κυρώσεις σε κάθε πρόσωπο το οποίο συντάσσει αυτοπροσώπως ή


text:
δι' αντιπροσώπου έγγραφο το οποίο περιέχει εσφαλμένες πληροφορίες, με σκοπό την επίτευξη προτιμησιακής μεταχείρισης για τα προϊόντα.
 Άρθρο 33
 Ελεύθερες ζώνες
 1. Τα μέρη προβαίνουν σε όλες τις απαραίτητες ενέργειες για να διασφαλίσουν ότι τα προϊόντα που διακινούνται υπό την κάλυψη πιστοποιητικού καταγωγής και παραμένουν κατά τη διάρκεια της μεταφοράς τους σε ελεύθερη ζώνη στο έδαφός τους, δεν αντικαθίστανται από άλλα εμπορεύματα ούτε υποβάλλονται σε επεξεργασίες άλλες από τις συνήθεις εργασίες που αποβλέπουν στην παρεμπόδιση της φθοράς τους.
 2. Κατά παρέκκλιση από την παράγραφο 1 του παρόντος άρθρου, όταν προϊόντα καταγωγής ενός από τα μέρη εισάγονται σε ελεύθερη ζώνη υπό την κάλυψη πιστοποιητικού καταγωγής και υφίστανται επεξεργασία ή μεταποίηση, οι αρμόδιες αρχές εκδίδουν νέο πιστοποιητικό κυκλοφορίας EUR.1 κατόπιν αιτήματος του εξαγωγέα, αν η επεξεργασία ή η μεταποίηση στις οποίες προέβη είναι σύμφωνες με το παρόν προσάρτημα.
 ΤΙΤΛΟΣ VII
 ΘΕΟΥΤΑ ΚΑΙ ΜΕΛΙΓΙΑ
 Άρθρο 34
 Εφαρμογή του προσαρτήματος
 1. Ο όρος «Ευρωπαϊκή Ένωση» δεν καλύπτει τη Θέουτα και τη Μελίγια.
 2. Τα προϊόντα καταγωγής Ανδόρας, όταν εισάγονται στη Θέουτα ή τη Μελίγια, εμπίπτουν από κάθε άποψη στο ίδιο τελωνειακό καθεστώς με το καθεστώς που εφαρμόζεται στα προϊόντα καταγωγής του τελωνειακού εδάφους της Ευρωπαϊκής Ένωσης βάσει του πρωτοκόλλου αριθ. 2 της πράξης προσχώρησης της Ισπανίας και της Πορτογαλίας στις Ευρωπαϊκές Κοινότητες. Η Ανδόρα παρέχει στις εισαγωγές προϊόντων που καλύπτονται από τη συμφωνία και είναι καταγωγής Θέουτας και Μελίγιας το ίδιο τελωνειακό καθεστώς με αυτό που παρέχεται στα προϊόντα που εισάγονται και κατάγονται από την Ένωση.
 3. Για την εφαρμογή της παραγράφου 2 του παρόντος άρθρου, όσον αφορά τα προϊόντα καταγωγής Θέουτας και Μελίγιας, το παρόν προσάρτημα εφαρμόζεται κατ' αναλογία, με την επιφύλαξη των ειδικών όρων που καθορίζονται στο άρθρο 35.
 Άρθρο 35
 Ειδικοί όροι
 1. Εφόσον μεταφέρθηκαν απευθείας σύμφωνα με τις διατάξεις του άρθρου 11, θεωρούνται ως:
 1)
 προϊόντα καταγωγής Θέουτας και Μελίγιας:
 α)
 τα προϊόντα τα παραγόμενα εξ ολοκλήρου στη Θέουτα και στη Μελίγια·
 β)
 τα προϊόντα τα παραγόμενα στη Θέουτα και στη Μελίγια, για την κατασκευή των οποίων χρησιμοποιήθηκαν προϊόντα άλλα από αυτά που αναφέρονται στο στοιχείο α), υπό την προϋπόθεση ότι:
 i)
 τα εν λόγω προϊόντα έχουν υποβληθεί σε επαρκείς επεξεργασίες ή μεταποιήσεις κατά την έννοια του άρθρου 5, ή ότι
 ii)
 τα εν λόγω προϊόντα είναι καταγωγής ενός εκ των μερών, υπό την προϋπόθεση ότι έχουν υποβληθεί σε επεξεργασία ή μεταποίηση πέραν των εργασιών που αναφέρονται στο άρθρο 6.
 2)
 προϊόντα καταγωγής Ανδόρας:
 α)
 τα προϊόντα τα παραγόμενα εξ ολοκλήρου στην Ανδόρα·
 β)
 τα προϊόντα τα παραγόμενα στην Ανδόρα, για την κατασκευή των οποίων χρησιμοποιήθηκαν προϊόντα άλλα από αυτά που αναφέρονται στο στοιχείο α) του παρόντος άρθρου, υπό την προϋπόθεση ότι:
 i)
 τα εν λόγω προϊόντα έχουν υποβληθεί σε επαρκείς επεξεργασίες ή μεταποιήσεις κατά την έννοια του άρθρου 5, ή
 ii)
 τα εν λόγω προϊόντα είναι καταγωγής Θέουτας και Μελίγιας ή Ευρωπαϊκής Ένωσης, υπό την προϋπόθεση ότι έχουν υποβληθεί σε επεξεργασία ή μεταποίηση πέραν των εργασιών που αναφέρονται στο άρθρο 6.
 2. Η Θέουτα και η Μελίγια θεωρούνται ως ενιαίο έδαφος.
 3. Ο εξαγωγέας ή ο εξουσιοδοτημένος αντιπρόσωπός του


text:
υποχρεούται να αναγράψει τις μνείες «Ανδόρα» και «Θέουτα και Μελίγια» στη θέση 2 του πιστοποιητικού κυκλοφορίας EUR.1 ή στις δηλώσεις τιμολογίου. Επιπροσθέτως, στην περίπτωση προϊόντων καταγωγής Θέουτας και Μελίγιας, τούτο πρέπει να αναγράφεται στη θέση 4 του πιστοποιητικού κυκλοφορίας EUR.1 ή στις δηλώσεις τιμολογίου.
 4. Οι ισπανικές τελωνειακές αρχές είναι υπεύθυνες για την εφαρμογή του παρόντος προσαρτήματος στη Θέουτα και Μελίγια.
 ΤΙΤΛΟΣ VIII
 ΤΕΛΙΚΕΣ ΔΙΑΤΑΞΕΙΣ
 Άρθρο 36
 Τροποποιήσεις του προσαρτήματος
 Η μεικτή επιτροπή μπορεί να αποφασίσει να τροποποιήσει τις διατάξεις του παρόντος προσαρτήματος.
 ΠΑΡΑΡΤΗΜΑ I
 ΕΙΣΑΓΩΓΙΚΕΣ ΣΗΜΕΙΩΣΕΙΣ ΓΙΑ ΤΟΝ ΠΙΝΑΚΑ ΤΟΥ ΠΑΡΑΡΤΗΜΑΤΟΣ II
 Σημείωση 1:
 Ο πίνακας αναφέρει τους όρους που απαιτούνται για να θεωρηθούν όλα τα προϊόντα επαρκώς επεξεργασθέντα ή μεταποιηθέντα κατά την έννοια του άρθρου 5 του παρόντος προσαρτήματος.
 Σημείωση 2:
 2.1.
 Στις δύο πρώτες στήλες του πίνακα περιγράφεται το παραγόμενο προϊόν. Η πρώτη στήλη αναφέρει τον αριθμό της δασμολογικής κλάσης ή του κεφαλαίου του Εναρμονισμένου Συστήματος και η δεύτερη στήλη την περιγραφή των εμπορευμάτων που αντιστοιχεί στην εν λόγω κλάση ή το εν λόγω κεφάλαιο. Για κάθε ένδειξη που περιλαμβάνεται στις δύο πρώτες στήλες, παρέχεται ένας κανόνας στις στήλες 3 ή 4. Όταν, σε ορισμένες περιπτώσεις, του αριθμού της πρώτης στήλης προηγείται η ένδειξη «ex», αυτό σημαίνει ότι οι κανόνες στη στήλη 3 ή 4 εφαρμόζονται μόνο για το τμήμα της κλάσης όπως περιγράφεται στη στήλη 2.
 2.2.
 Όταν περισσότερες κλάσεις συγκεντρώνονται στη στήλη 1 ή αναφέρεται στη στήλη αυτή ένας αριθμός κεφαλαίου και, κατά συνέπεια, τα προϊόντα που περιλαμβάνονται στη στήλη 2 περιγράφονται με γενικούς όρους, ο σχετικός κανόνας που αναφέρεται στη στήλη 3 ή 4 εφαρμόζεται σε όλα τα προϊόντα τα οποία, στο πλαίσιο του Εναρμονισμένου Συστήματος, κατατάσσονται σε διάφορες κλάσεις του εν λόγω κεφαλαίου ή στις κλάσεις που αναγράφονται στη στήλη 1.
 2.3.
 Όταν ο πίνακας περιέχει διάφορους κανόνες που εφαρμόζονται σε διάφορα προϊόντα της ίδιας δασμολογικής κλάσης, κάθε εδάφιο περιέχει την περιγραφή του τμήματος της κλάσης που καλύπτεται από τους κανόνες που αναφέρονται παραπλεύρως στις στήλες 3 ή 4.
 2.4.
 Όταν, για κάποιο στοιχείο στις δύο πρώτες στήλες, παρέχεται κανόνας και στις δύο στήλες 3 και 4, ο εξαγωγέας μπορεί να επιλέγει να εφαρμόζει είτε τον κανόνα που παρέχεται στη στήλη 3 είτε εκείνον που παρέχεται στη στήλη 4. Αν δεν παρέχεται κανόνας καταγωγής στη στήλη 4, εφαρμόζεται ο κανόνας που παρέχεται στη στήλη 3.
 Σημείωση 3:
 3.1.
 Οι διατάξεις του άρθρου 5 του παρόντος προσαρτήματος που αφορούν προϊόντα τα οποία έχουν αποκτήσει τον χαρακτήρα καταγωγής και χρησιμοποιούνται για την κατασκευή άλλων προϊόντων εφαρμόζονται ανεξάρτητα από το αν ο εν λόγω χαρακτήρας αποκτήθηκε στο εργοστάσιο όπου χρησιμοποιούνται τα εν λόγω προϊόντα ή σε άλλο εργοστάσιο σε ένα από τα μέρη.
 3.2.
 Ο κανόνας που αναφέρεται στον πίνακα καθορίζει τον ελάχιστο βαθμό επεξεργασίας ή μεταποίησης που απαιτείται· συνεπώς, περαιτέρω επεξεργασίες ή μεταποιήσεις προσδίδουν επίσης τον χαρακτήρα καταγωγής· αντίθετα, υποδεέστερες επεξεργασίες ή μεταποιήσεις δεν προσδίδουν τον χαρακτήρα καταγωγής. Δηλαδή, αν ένας κανόνας προβλέπει ότι επιτρέπεται να χρησιμοποιούνται μη καταγόμενες ύλες που βρίσκονται σε καθορισμένο στάδιο επεξεργασίας, η χρησιμοποίηση τέτοιων υλών που βρίσκονται σε προγενέστερο στάδιο


text:
επεξεργασίας επιτρέπεται επίσης, ενώ η χρησιμοποίηση τέτοιων υλών που βρίσκονται σε πιο προηγμένο στάδιο επεξεργασίας δεν επιτρέπεται.
 3.3.
 Με την επιφύλαξη της σημείωσης 3.2, όταν στον κανόνα χρησιμοποιείται η έκφραση «Κατασκευή/Παρασκευή από ύλες οποιασδήποτε κλάσης», τότε είναι δυνατόν να χρησιμοποιούνται ύλες οποιασδήποτε κλάσης (ακόμη και ύλες της ίδιας περιγραφής και κλάσης με το προϊόν), με την επιφύλαξη, ωστόσο, ειδικών περιορισμών που περιλαμβάνονται, ενδεχομένως, στον κανόνα.
 Η έκφραση, ωστόσο, «Κατασκευή/Παρασκευή από ύλες οποιασδήποτε κλάσης, συμπεριλαμβανομένων άλλων υλών της κλάσης αριθ. ...» ή «Κατασκευή/Παρασκευή από ύλες οποιασδήποτε κλάσης, συμπεριλαμβανομένων άλλων υλών της ίδιας κλάσης με το προϊόν» σημαίνει ότι είναι δυνατόν να χρησιμοποιηθούν ύλες οποιασδήποτε κλάσης εκτός από εκείνες της ίδιας περιγραφής με το προϊόν, όπως αυτό αναφέρεται στη στήλη 2 του πίνακα.
 3.4.
 Όταν κανόνας του πίνακα ορίζει ότι κάποιο προϊόν μπορεί να κατασκευαστεί από περισσότερες από μία ύλες, αυτό σημαίνει ότι είναι δυνατόν να χρησιμοποιηθούν μία ή περισσότερες ύλες. Δεν σημαίνει προφανώς ότι πρέπει να χρησιμοποιούνται ταυτόχρονα όλες αυτές οι ύλες.
 3.5.
 Όταν κανόνας του πίνακα προβλέπει ότι κάποιο προϊόν πρέπει να έχει κατασκευαστεί από μια συγκεκριμένη ύλη, ο όρος αυτός δεν αποκλείει τη χρησιμοποίηση άλλων υλών οι οποίες, λόγω της ίδιας της φύσης τους, δεν είναι δυνατόν να πληρούν τον κανόνα.
 Παράδειγμα:
 Ο κανόνας για τις προπαρασκευασμένες τροφές της κλάσης 19.04, ο οποίος αποκλείει ρητώς τη χρήση των δημητριακών και των παραγώγων τους, δεν απαγορεύει προφανώς τη χρήση ανόργανων αλάτων, χημικών ουσιών ή άλλων πρόσθετων που δεν παράγονται από δημητριακά.
 Ωστόσο, αυτό δεν ισχύει για προϊόντα τα οποία, αν και δεν είναι δυνατόν να κατασκευαστούν από τις συγκεκριμένες ύλες που ορίζονται στον πίνακα, είναι δυνατόν να παραχθούν από ύλη της ίδιας φύσης σε προγενέστερο στάδιο επεξεργασίας.
 3.6.
 Αν προβλέπονται σε κανόνα του πίνακα δύο ποσοστά για τη μέγιστη αξία των μη καταγόμενων υλών που είναι δυνατόν να χρησιμοποιηθούν, τα εν λόγω ποσοστά δεν είναι δυνατόν να προστίθενται. Επομένως, η μέγιστη αξία του συνόλου των χρησιμοποιούμενων μη καταγόμενων υλών δεν μπορεί να υπερβαίνει ποτέ το υψηλότερο από τα εν λόγω ποσοστά. Επιπλέον, δεν πρέπει να γίνεται υπέρβαση των επιμέρους ποσοστών τα οποία προβλέπονται για συγκεκριμένα προϊόντα.
 ΠΑΡΑΡΤΗΜΑ II
 ΠΙΝΑΚΑΣ ΤΩΝ ΕΠΕΞΕΡΓΑΣΙΩΝ Ή ΜΕΤΑΠΟΙΗΣΕΩΝ ΠΟΥ ΑΠΑΙΤΕΙΤΑΙ ΝΑ ΔΙΕΝΕΡΓΟΥΝΤΑΙ ΕΠΙ ΜΗ ΚΑΤΑΓΟΜΕΝΩΝ ΥΛΩΝ ΠΡΟΚΕΙΜΕΝΟΥ ΤΟ ΜΕΤΑΠΟΙΗΜΕΝΟ ΠΡΟΪΟΝ ΝΑ ΑΠΟΚΤΗΣΕΙ ΧΑΡΑΚΤΗΡΑ ΚΑΤΑΓΩΓΗΣ
 Κλάση ΕΣ
 Περιγραφή εμπορευμάτων
 Επεξεργασία ή μεταποίηση επί μη καταγόμενων υλών η οποία προσδίδει τον χαρακτήρα του καταγόμενου προϊόντος
 (1)
 (2)
 (3) ή (4)
 Κεφάλαιο 1
 Ζώντα ζώα
 Όλα τα ζώα του κεφαλαίου 1 πρέπει να έχουν παραχθεί εξ ολοκλήρου
 Κεφάλαιο 2
 Κρέατα και βρώσιμα παραπροϊόντα σφαγίων
 Παρασκευή κατά την οποία όλες οι χρησιμοποιούμενες ύλες των κεφαλαίων 1 και 2 πρέπει να έχουν παραχθεί εξ ολοκλήρου
 Κεφάλαιο 3
 Ψάρια και μαλακόστρακα, μαλάκια και άλλα ασπόνδυλα υδρόβια
 Παρασκευή κατά την οποία όλες οι χρησιμοποιούμενες ύλες του κεφαλαίου 3 πρέπει να έχουν παραχθεί εξ ολοκλήρου
 ex κεφάλαιο 4
 Γάλα και προϊόντα γαλακτοκομίας· αυγά πτηνών· μέλι φυσικό· προϊόντα βρώσιμα ζωικής προέλευσης που δεν κατονομάζονται ούτε περιλαμβάνονται αλλού· εκτός από:
 Παρασκευή κατά την οποία όλες οι χρησιμοποιούμενες ύλες του κεφαλαίου 4 πρέπει να έχουν παραχθεί